
ועדת החוקה, חוק ומשפט 
 14/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 557>
 מישיבת ועדת החוקה, חוק ומשפט 
 יום שלישי, כ"א בשבט התשע"ב (14 בפברואר 2012), שעה 9:00
<סדר היום:>
<הצעת חוק בית הדין לעבודה (תיקון מס' 39), התשע"א-2011>
נכחו:

<חברי הוועדה:> 
דוד רותם – היו"ר

אורי מקלב
<מוזמנים:> 
	עו"ד אורית קורן
	–
	משנה ליועץ המשפטי לממשלה (חקיקה), משרד המשפטים

	עו"ד דארין דניאל
	–
	מנהלת מחלקה, משרד המשפטים

	שופטת לאה גליקסמן
	–
	שופטת בית-הדין הארצי לעבודה, הנהלת בתי-המשפט

	עו"ד אירית הרמל
	–
	סגנית היועץ המשפט, הלשכה המשפטית, הנהלת בתי-המשפט

	עו"ד מורן פרוינד
	–
	הלשכה המשפטית, הנהלת בתי-המשפט

	עו"ד ענבל רונן
	–
	הלשכה המשפטית, אגף השכר, משרד האוצר

	עו"ד דבורה אליעזר ספיר
	–
	לשכה משפטית, משרד התעשייה, המסחר והתעסוקה

	עו"ד אלי יריב
	–
	נציג, ההסתדרות החדשה

	אבנר עורקבי
	–
	יו"ר אהב"ה

	חיה גרשוני
	–
	פעילה

	
	
	


<ייעוץ משפטי:>
נעמה מנחמי
<מנהלת הוועדה:>
דורית ואג 
<רשמת פרלמנטרית:>
הדר אביב
הצעת חוק בית הדין לעבודה (תיקון מס' 39), התשע"א-2011
<היו"ר דוד רותם:>
חוק בית-הדין לעבודה, בבקשה.

<נעמה מנחמי:>
אנחנו עושים חזרה אחורה לכמה עניינים שנותרו פתוחים, או עניינים שכדאי בכל זאת להעלות אותם שוב. דבר ראשון, מאז הדיון הקודם שבו התבקשנו לתקן בכל מקום בו כתוב: "כהונה של נציג ציבור", לתקן ולכתוב במקום "יכהן", "ישמש", וכולי; מאז, בדקתי בחקיקה ובתקנות ובכל מקום שהצלחתי למצוא, בכל המקומות כתוב: "יכהן". גם כשלא מדובר בשופטים. אפילו כשמדובר בתקנות לעניין פרק הזמן המקסימלי שאפשר למנות עובד מדינה לפי חוק שירות המדינה (מינויים), גם שם כתוב: תקופת כהונה. ולכן, אני שואלת אם יש לכם התנגדות שנחזור ל"כהונה" כפי שכתוב בחוק כבר היום.

<אורית קורן:>
אנחנו לא עומדים על רגלינו האחוריות בנושא הזה. נראה לי יותר נכון, אבל זה בוודאי לא נושא - - -

<נעמה מנחמי:>
גם לי זה לא כל כך הפריע, אבל עכשיו שראיתי את מכלול החקיקה ושזה משהו מאוד חריג בנוף החקיקתי, אז נחזור ל"כהונה". 

דבר נוסף, סעיף 10 – הממשלה הציעה מאז הדיון הקודם להוסיף סעיף (ג) לסעיף 10 שנוסחו: "היו תלויים ועומדים נגד אדם הליכים בעבירות כאמור בפסקה (ב)(2) או (3), רשאים השרים לדחות את החלטתם בעניין מינויו עד לסיום ההליכים נגדו; בסעיף זה, "הליכים" – החל בחקירה על-פי דין". 
למיטב הבנתי, כפי שאני רואה את זה, יש כאן כבר תשובה לנושא של "תלויים ועומדים נגדו" במסגרת פסקת משנה 10(ב)(4). לכן, האם אין כאן כפל בזה שנכתוב את זה שוב, ואם אתם מסכימים אתי שיש כפל, אז מה מהם אתם מעדיפים?
<דארין דניאל:>
הנוסח שהממשלה הציעה – הורדנו את סעיף (4), ובמקומו בא סעיף (ג), באותו נוסח שיש בחוק הגנה על הציבור בפני עברייני מין. זה הנוסח שהצענו.

<נעמה מנחמי:>
הבנתי. אז (ג) הוא במקום (4). 
<דארין דניאל:>
במקום (4) יבוא (ג).

<נעמה מנחמי:>
בסדר, וזה מעלה שתי שאלות נוספות. אחת, אני מניחה שהנוסח החדש שלכם מבקש לשנות את החלטת הוועדה מהדיון הקודם, שביטול מינוי יהיה על-ידי שר המשפטים בלבד. אז אני אשמח להתייחסות שלכם לזה.

<היו"ר דוד רותם:>
איזה סעיף?

<נעמה מנחמי:>
אנחנו בסעיף 10.

הנוסח כפי שהוא כתוב כאן: "היו תלויים ועומדים נגד אדם הליכים בעבירות כאמור" – אה, כאן זה מינוי - - 
<דארין דניאל:>
אנחנו לא בסעיף 10. זה 15א - -

<נעמה מנחמי:>
אם זה אין בעיה, כי כאן זה המינוי. וב-15א יש - - 

<דארין דניאל:>
ב-15א, התלייה או ביטול מינוי של נציג ציבור.

<נעמה מנחמי:>
אז כשנגיע ל-15א, בסדר. כאן אין את הבעיה הזאת, כי כאן המינוי הוא על-ידי שני השרים. אז זה בסדר.

ודבר אחרון לעניין הסעיף הזה – אתם העליתם בהערות שלכם חוסר שביעות רצון מהעובדה שהוועדה הבהירה שהסעיף ייכנס לתוקף לאחר תיקון חוק המרשם. אתם רוצים להעלות את זה שוב לדיון?

<היו"ר דוד רותם:>
לא, לא, זה בסדר. אתם יכולים להביע אי שביעות רצון.

<אורית קורן:>
כי בעצם - -

<היו"ר דוד רותם:>
כי בעצם, אני, את חוק המרשם הפלילי לא אתקן עד שהוא לא יהיה מושלם. וזה בסך הכול עניין של כסף. תדאגו שיהיה כסף למשטרה, שיעשו את הרובריקה הנכונה שאפשר להעביר חלק מהמידע ולא את כל המידע, ואז יהיה חוק. אני מחכה כבר שנתיים, כי הבטיחו לי במשרד המשפטים שזה אוטוטו נגמר.

<נעמה מנחמי:>
אגב, רק כדי להשלים את המידע, גם בחוק הגנה על הציבור עשינו את זה כהוראת שעה לשנתיים, שבסופו של דבר - -

<אורית קורן:>
בסופו של דבר, אני מניחה שאין יותר קרוב ממני במשרד המשפטים לאינטרס שאתם מנסים לקדם, בתור מי שגם מופקדת על ענייני פרטיות. אני חושבת שהרצון שלא יועבר מידע עודף הוא רצון נכון, ראוי, ואני מזדהה אתו לחלוטין. 
יחד עם זאת, אני חושבת שאנחנו מקריבים אינטרס חשוב אחד לטובת אינטרס חשוב אחר; וכולנו, בה במידה, מזדהים עם האינטרס שלא יכהן אדם בתפקיד שהוא שיפוטי במהותו כשיש איזושהי עננה פלילית ביחס אליו, ונראה לי שזה לא נכון לכרוך אחד בשני.
<היו"ר דוד רותם:>
את צודקת במאת האחוזים. אז מכיוון שזה מאוד חשוב לך, תטפלי בעניין שיתקנו את הרישום, וזה הכול.

<אורית קורן:>
בהחלט מטפלים בזה.

<היו"ר דוד רותם:>
יפה. אז כשזה יהיה גמור אני אתקן. העננה הזאת היא לפתחכם כבר שנתיים. אז אל תבואו אלי ותגידו לי מה השיקולים. את אותם שיקולים שאתם שוקלים, אני שוקל הפוך.

<אורית קורן:>
ברור. אני בטוחה ששנינו רואים את שתי כפות המאזניים המלאות בנושא הזה. 

<היו"ר דוד רותם:>
אני חושב שנושא המרשם הפלילי והדברים שהם מעבירים – כשאי אפשר לקחת את הנייר ולגזור, הרי אני הצעתי להם: רבותי, בואו תגזרו את החלק הזה. אז בשום פנים ואופן לא כי השוטרים עסוקים מדי.

<אורית קורן:>
אני מבינה ומזדהה לחלוטין עם המאבק הזה. ועדיין, זה לא נכון לקחת כ"בני-ערובה", במירכאות, אינטרסים חשובים אחרים כדי לתמרץ - -

<היו"ר דוד רותם:>
אין ברירה. אם לא לוקחים - -

<אורית קורן:>
אני לא בטוחה שזה כל כך משנה למישהו חוץ מאתנו.

<היו"ר דוד רותם:>
אם לא לוקחים אתכם ב"בני ערובה", את הממשלה, אתם לא מזיזים את הדברים.

<אורית קורן:>
לא. זה לא נכון.

<היו"ר דוד רותם:>
את יודעת, באו אלי והתחייבו לי שתוך שלושה חודשים הכול יהיה מסודר.

<אורית קורן:>
אני יודעת שהמערכת עצמה כבר נמצאת בשלבים מתקדמים.

<היו"ר דוד רותם:>
את יודעת כמה זמן כבר היא בשלבים מתקדמים? את מבינה, כל פעם מספרים לי שהיא בשלבים מתקדמים. זה לא מעניין אותי שהיא בשלבים מתקדמים. אפשר לפתור את הבעיה הזאת בשלושה חודשים, וזהו. זה רק שמישהו ישים שיק. וממשלת ישראל, יש לה מספיק שיקים. 
<אורית קורן:>
חבל שלא אני מופקדת על חלוקת שיקים. אני בטוח הייתי מחלקת אותם קצת אחרת - -

<היו"ר דוד רותם:>
בסדר גמור.

<אורית קורן:>
- - אבל לא תמיד האינטרסים שאני מזדהה אתם, הם בהכרח אלה ש - -

<היו"ר דוד רותם:>
את יכולה לקבוע מה חוקתי ומה לא חוקתי, וזה יפתור את הבעיה.

<אורית קורן:>
הלוואי וזה היה כל כך פשוט, כמו שאתה יודע. והלוואי, זה אני אומרת. אתה בטח לא.

<היו"ר דוד רותם:>
לא, זה נורא פשוט אצלכם. אני רואה את זה.

<אורית קורן:>
מאוד פשוט.

טוב, אנחנו שומרים עוד על האפשרות שלנו להסתייג מהנושא הזה.

<היו"ר דוד רותם:>
תמיד יש לכם זכות להסתייג.

<אורית קורן:>
ברור.
<נעמה מנחמי:>
סעיף 11 – אמרנו שנחזור אליו בהרכב מורחב.

<אורית קורן:>
- - -

<נעמה מנחמי:>
15א רבתי, הוא מעין סעיף ההמשך של סעיף 11. 

<אורית קורן:>
אז בעצם אנחנו מדלגים על סעיף 11?

<נעמה מנחמי:>
היום, כן.

<היו"ר דוד רותם:>
מה, היום כן? די, גמרנו. ההרכב הוא מורחב.

<נעמה מנחמי:>
מאחר שהוועדה כבר אמרה שהיא מעוניינת לחזור לזה בהרכב מורחב, אז בוא ניתן לה את הצ'אנס.

<היו"ר דוד רותם:>
אז חזרתי לזה בהרכב מורכב – צירפתי עוד נציגי ציבור.

<נעמה מנחמי:>
אבל אתה לא נותן להם קול, אז זה לא עוזר להם שהם פה.

<היו"ר דוד רותם:>
אני אתן להם קול. אני אתן לכולם פה לדבר.

<נעמה מנחמי:>
אם נסיים במקרה את החוק, אז פשוט נחזור ל-11(א) ונסיים. אבל איכשהו יש לי התחושה שלא נסיים - -
<היו"ר דוד רותם:>
לא. אני מוכרח חומר שדווקא מה שכתוב עכשיו ב-11(א) ו-(ב) מוצא חן בעיניי.

כן, כן, כן. העניין של שלוש שנים ועוד שלוש שנים, ובזה נגמר הסיפור.

<אורית קורן:>
לא. שלוש, שלוש ושלוש.

<היו"ר דוד רותם:>
לא, לא, לא. 

<קריאה:>
לא, יש שם פעמיים שלוש שנים.

<היו"ר דוד רותם:>
רבותי, שלוש ועוד שלוש. נקודה.

<אורית קורן:>
לא. כתוב: שלוש - - 

<היו"ר דוד רותם:>
שלוש ועוד שלוש. זה מה ש - -

<אורית קורן:>
שלוש ועוד שלוש זה מעט.

<היו"ר דוד רותם:>
זה מעט? אז תעשו ארבע ועוד ארבע.

<נעמה מנחמי:>
אז אנחנו מוכנים לשתיים - -

<אורית קורן:>
יש לי שני אינטרסים - -

<היו"ר דוד רותם:>
לא, רבותי, אין דבר כזה. אתם מבינים, אי אפשר לבוא אלי מכל הכיוונים, כל שבע דקות טלפון אחר, ולהגיע אתי להסכמה על דבר מסוים - -

<אורית קורן:>
לא, לא.

<היו"ר דוד רותם:>
מה את אומרת לי, לא?

<אורית קורן:>
אני יודעת בדיוק על מה הגענו להסכמה, וההסכמה היתה - - 

<היו"ר דוד רותם:>
אני לא יודע על מה אתם הגעתם להסכמה. את יודעת, יש עוד כמה גורמים שמשחקים במשחק הזה.

<אורית קורן:>
הכול יכול להיות. אבל באופן עקרוני, מה שעמד על הפרק וזה שתי תקופות כהונה – ואדוני יכול להסתכל בסעיף (א) ו-(ב) – זה שתי תקופות כהונה נוספות. יש שלוש שנים, ואחר כך יש שתי הארכות. היתה גם רביעית. אני חושבת שזו הנקודה שמכניסה פה איזשהו בלבול. 
אנחנו הצענו בהתחלה תקופת כהונה מקורית של שלוש. עוד שתי הארכות אפשריות של שלוש, ועוד רביעית למקרים ייחודיים. לגבי הרביעית, אנחנו חושבים שגם היא נכונה משום שיש פה איזשהו מתח בין שני שיקולים. מצד אחד, יש רצון שנציגי ציבור שעושים עבודתם בצורה טובה, המערכת תוכל ליהנות מהם כמה שיותר זמן. ומצד שני, אנחנו חושבים שזה גם נכון שלגבי נציגי ציבור, שבכל זאת המאפיינים שלהם הם ייחודיים; מדובר באנשים שעושים את התפקיד הזה – את הכהונה הזאת, אני אפנים – במקביל לעיסוקים אחרים, באופן זמני, וזה יוצר פוטנציאל יותר גדול גם של בעיות נוכחות וגם של - - 
<היו"ר דוד רותם:>
אתם יכולים לבחור בין שתי אפשרויות: שתי תקופות כהונה של ארבע שנים, או שתי תקופות כהונה של שלוש שנים. אני הולך על שתי תקופות כהונה. לא על יותר מזה. אתם יכולים להחליט אם אתם רוצים שלוש או ארבע שנים.

<אורית קורן:>
אני לא מבינה למה יש התנגדות לתקופת כהונה שלישית של שלוש שנים. לגבי תקופת כהונה רביעית, עלו כאן בוועדה כל מיני סימני שאלה - -

<נעמה מנחמי:>
אורית, מה אתם מתכננים בבית-הדין לעניינים מינהליים, שתהיינה שתי תקופות כהונה או אחת?

<אורית קורן:>
אל"ף, זה עוד לא מגובש סופית.

<נעמה מנחמי:>
כרגע מה שמגובש – הרי יש לכם נוסח כלשהו.

<אורית קורן:>
יש כל מיני טיוטות, והנוסח לא מגובש סופית. 
אבל יש הבדל מאוד גדול בין סיטואציה בה אתה ממנה בן-אדם לעסוק במלוא זמנו בתפקיד של חבר בבית-דין מינהלי, וזה העיסוק היחידי שהוא עושה. אז גם מבחינת הפוטנציאל לבעייתיות בתפקוד שלו, מצד אחד, וגם מבחינת הוודאות שאתה צריך לתת לבן-אדם שאמור לעזוב את כל עיסוקיו וללכת לעשות איזשהו תפקיד, אתה מגיע לאיזון של אופק כהונה ארוך יותר. 

פה, בעצם, אנשים אינם עוזבים שום עיסוק אחר. הם עוסקים בזה יחד עם העיסוקים הרגילים שלהם. לכן אין חשיבות באופק כהונה גדול כזה, מצד אחד. מצד שני, פוטנציאל הבעייתיות כשאדם עושה עיסוק במקביל לעיסוקים אחרים, גם מבחינת הזמינות שלו, גם מבחינת הבעיות שיכולות להיות סביב הממשק בין העיסוקים האחרים לבין העיסוק הזה, הוא יותר גדול. ולכן, גם אם תקבע איזושהי נורמה בחוק בתי-דין מינהליים, לא בהכרח שהיא תהיה כברירת מחדל. על גבה, גם בהמשך וגם כשאנחנו מדברים עם הכנסת על מודלים בחקיקה, ברור לכולנו שגם אם נקבע מודל ואפילו המודל יהיה מוסכם על כולם, יהיו המקרים בהם תהיה הצדקה לסטות מהם, מטבע הדברים. וזה בדיוק מקרה מן הסוג הזה בגלל המאפיינים המיוחדים של כהונה של נציגי ציבור.
<נעמה מנחמי:>
אני מסכימה אתך שאולי יכול להיות שוני. אבל אני חושבת שהשוני הזה דווקא מביא לתוצאה ההפוכה. ראשית, כדי ליהנות מאותו נציג ציבור – למנות אותו לתקופה כל כך קצרה, כשהוא בא רק מדי פעם ולא נמצא שם יום-יום, עד שהוא נכנס למערכת, עד שהוא מכיר את המערכת, האינטרס של המערכת להשקיע בו – כשמדובר בתקופת כהונה כל כך קצרה, שאני לא מוצאת היום תקופות כהונה של שלוש שנים למעט בבית-דין לעניינים מינהליים, שגם שם אתם מתכוונים לשנות. עברתי על כל מיני תקנות של ועדות אתיקה למיניהן, ועדות מייעצות למיניהן. כולן מדברות על ארבע או חמש שנים. החריג הזה של השלוש-שנים, הוא באמת חריג, והוא לא מוצדק. 

יש לך כאן רשימה של אנשים. בסופו של דבר את פחות מוגבלת. דווקא העובדה שיש לך רשימה – אז אם בן-אדם הוא מאוד לא מוצלח, את פשוט לא תזמיני אותו בסופו של דבר.
<אורית קורן:>
זה לא דבר טוב, זה לא דבר ראוי לעשות אותו - -

<היו"ר דוד רותם:>
זה נכון.

<נעמה מנחמי:>
אבל זה המצב. זו הפרקטיקה כרגע.

<אורית קורן:>
כשאין ברירה. אבל זו פרקטיקה שהיינו מעדיפים לא - -

<נעמה מנחמי:>
אני הייתי מעדיפה שייקחו בן-אדם ליותר זמן וישקיעו בו, וייתנו לו להרגיש חלק מהמערכת, ויכשירו אותו, ושהוא לא ירגיש שהוא אורח לרגע ונעלם, ולכן גם יהיה לו incentive מעצמו להשקיע ולהוכיח את עצמו.

<לאה גליקסמן:>
אבל ההשקעה קיימת גם היום.

<אורית קורן:>
אני מניחה שאדוני היושב-ראש, אתה מכיר מהדיון הקודם את השופטת גליקסמן, שופטת בית-הדין הארצי לעבודה.

<היו"ר דוד רותם:>
כן.

<לאה גליקסמן:>
אני רוצה להגיד שההשקעה קיימת גם היום. יש לנו השתלמויות תקופתיות לנציגי ציבור, בין החדשים ובין הוותיקים. כל שנה, בכל בית-דין יש לנו הרצאות פעם בחודשיים לנציגי ציבור. כל נציגי הציבור, בין אם הם בשנה הראשונה, או השנייה או השלישית , או בקדנציה הראשונה או השלישית – ההשקעה קיימת גם היום. מבחינת בית-הדין, זה שבן-אדם יבוא לשלוש שנים, זה לא גורם להשקיע בו פחות. מבחינתנו יש את כל המסד של נציגי הציבור ויש בכולם השקעה תמידית. רק כשבאים חדשים, יש עוד יום עיון אחד לחדשים או איזושהי אוריינטציה לחדשים. אבל ההשקעה קיימת גם היום.
גם לגבי ה"מעת לעת", אני רוצה להגיד שבדרך כלל זה לא אורח לרגע. ברוב בתי-הדין יש שיבוצים פחות או יותר מסודרים שבאים פעם בשבועיים. לא באים פעם ואחר כך לא מגיעים למשך חודשים, כמו שאת מתארת את זה. הם באים באופן סדיר וקבוע. ברוב בתי-הדין האזוריים הם גם עובדים עם אותו שופט בשיבוץ לפחות לשנת משפט, ואז השופט משקיע בלימודים. כך ששלוש השנים לא ימנעו.

המצב שלא מזמינים הוא לא מצב כל-כך טוב. כל הרעיון של החוק היה עכשיו לעגן את הכול בצורה מסודרת, בגלל זה יש לנו את הוועדה ואת ההליך של הגשת תלונה. אנחנו לא רוצים לעשות דברים באלתור. הרעיון היה שהכול יהיה מוסדר. 

<היו"ר דוד רותם:>
השופטת גליקסמן, באיזה אחוז מהתיקים את מגיעה לאולם ופתאום מסתבר שאחד מנציגי הציבור לא הגיע, או שניים מנציגי הציבור לא הגיעו?

<לאה גליקסמן:>
בארצי זה בכלל לא קיים, ובבית-הדין האזורי מעט מאוד אצלי היה, מעט מאוד. נציגי הציבור שלי היו מאוד מסורים. אני לא אגיד שזה לא קורה בכלל. בגלל שהם אנשים מחיי המעשה, אז יכול להיות שמישהו – אבל הרבה פעמים גם מטפלים בזה. אם מישהו אומר לי מראש שהוא נוסע לחוץ-לארץ, אני מזמינה מישהו אחר במקומו לאותו יום דיונים.

<נעמה מנחמי:>
אוקיי. אם יש איזושהי בעיה עם נציג ציבור, אז אפשר לסיים את כהונתו.

<לאה גליקסמן:>
זה לא תמיד מגיע לרמה של בעיה משמעתית. נגיד, נציג ציבור שנעדר הרבה ללא הודעה מוקדמת. זה לא מגיע לרמה שאני יכולה להביא אותו לוועדה ולעשות לו שימוע. זה לא ברמה הזאת. אבל נגיד, נציג ציבור שלא משקיע, אז אנחנו לא רוצים לחדש לו ופתאום הוא נזכר. לא תמיד זה מגיע לרמה של להביא את זה לוועדה. הוועדה בכל זאת - -

<נעמה מנחמי:>
יכול להיות - - - זה אגב היתה אחת ההמלצות של ועדת זמיר.

<היו"ר דוד רותם:>
יכול להיות שצריך להכניס סעיף לביטול, את העניין הזה שהוא לא מופיע.

<אורית קורן:>
אבל זה לא אותו דבר. הרי גם מבחינת ההלכה המשפטית, הרף שצריך לעמוד בו בשביל לבטל מינוי, ובצדק, הוא שונה מהרף שבו צריך לעמוד כדי לחדש מינוי; ויש על זה פסיקה רבה של בית-המשפט הגבוה לצדק. ושוב, זה תפקיד מיוחד. הוא לא דומה בעיני לאחרים, אם אני משווה לבתי-דין לעניינים אחרים, בגלל שזה עיסוק נוסף, מקביל, לא full time job.

<נעמה מנחמי:>
אבל גם בבתי דין אחרים זה עיסוק נוסף. זה ועדות ערר שמתכנסות פעם ב- ויש 70 בתי-דין לעררים - -
<אורית קורן:>
יש ויש.

<היו"ר דוד רותם:>
אפשר להתקדם?

<נעמה מנחמי:>
כן, אפשר להתקדם.

<היו"ר דוד רותם:>
תודה רבה.

<נעמה מנחמי:>
אבל גם בוועדות אחרות, הם לא מגיעים יותר מפעם - -

<היו"ר דוד רותם:>
גמרנו עם הוועדות האחרות.

<נעמה מנחמי:>
טוב. אז מה החלטת היושב-ראש?

<היו"ר דוד רותם:>
אני הודעתי. אתם יכולים לבחור: או פעמיים של שלוש, או פעמיים של ארבע. תודיעו לי מה עמדתכם. 

<אורית קורן:>
אני באמת לא מבינה - -

<היו"ר דוד רותם:>
גמרתי את הוויכוח בנושא. אני הודעתי לכם מה החלטתי. או פעמיים של שתיים או פעמיים של ארבע.

<אורית קורן:>
בעצם משלוש הארכות הורדת לאחת.

<היו"ר דוד רותם:>
נכון. כן. 

<אורית קורן:>
אני באמת לא מבינה מה ההצדקה לזה. שש שנים - - 

<היו"ר דוד רותם:>
את לא מבינה? אני אגיד לך. אני מציע שאחרי הישיבה תיכנסי אלי, אני אתן לך הסבר.

<אורית קורן:>
אני אשמח.

<היו"ר דוד רותם:>
תודה.

<נעמה מנחמי:>
15א – יש כאן בקשה להוסיף את ההבהרה: "הליכים – החל בחקירה על-פי דין", לסעיף 15א רבתי (2). זה אמור להיות ב, אני מניחה. יש לנו כאן התנגדות של משרד התמ"ת ובעקבותיו של הממשלה להחלטת הוועדה מהדיון הקודם, שבו ביטול מינוי של נציג ציבור או התלייה שלו - -

<היו"ר דוד רותם:>
חבל על הזמן. קחו, משרד המסחר והתעשייה, שר האוצר, שר המשפטים, היועץ המשפטי לממשלה, פרקליט המדינה – תוסיפו פה את מי שאתם רוצים. אין לי בעיה.

<נעמה מנחמי:>
אני כן אבל - -

<היו"ר דוד רותם:>
לא, לא. עזבי - -
<נעמה מנחמי:>
אני רק רוצה לומר - -

<היו"ר דוד רותם:>
- - זה משחקי כבוד ולא שום דבר מעבר לזה. אז ניתן להם את זה. אם זה עמדת הממשלה לשחק את משחקי הכבוד של השרים – ישחקו.

<נעמה מנחמי:>
טוב.

<אורית קורן:>
מבחינתי הנושאים האלה הם נושאים שבהם ועדת השרים הכריעה - -

<היו"ר דוד רותם:>
משחקי כבוד. אין שום בעיה. ועדת השרים הכריעה. אבל את יודעת, מי שיושב בוועדת השרים צריך גם להגיד להם, רבותי, יש דברים שלא צריך לעשות אותם ויש דברים שכן צריך לעשות אותם. זה לא שאלה חוקתית כמובן. אבל חוץ ממשחקי כבוד אין בזה כלום.

<אורית קורן:>
לא. יש איזשהו היגיון שמי שממנה הוא זה שגם מבטל - -

<היו"ר דוד רותם:>
אתם רוצים שאני אוציא את שר התעשייה, המסחר והתעסוקה גם מהמינויים?

<<אורית קורן:>
>
לא.

<היו"ר דוד רותם:>
אני אעשה את זה בשמחה.

<<אורית קורן:>
>
לא.

<היו"ר דוד רותם:>
רק משחקי כבוד. שום דבר אחר לא.

<נעמה מנחמי:>
אני רק רוצה להעלות לפחות לפרוטוקול את החשש שמצב כזה – ונכון, אני מסכימה אתך, הפה שממנה הוא הפה – אבל אנחנו כן עשויים להגיע למצב שבירוקרטיה ומריבות יביאו לזה שאנשים שלא צריכים להיות כרגע, לפחות באופן רשמי, ימשיכו לכהן.

<לאה גליקסמן:>
אני חושבת שמאוד קשה להתעלם מהמלצה של ועדה מייעצת בכלל, ובנושא כזה בפרט. 

<נעמה מנחמי:>
אני יכולה לתת לך דוגמאות.

<היו"ר דוד רותם:>
לא, לא, עזבי. גמרנו.

<לאה גליקסמן:>
רק לאחרונה אפילו יש דוגמה שבה זה לא עבר את בית-משפט.

<היו"ר דוד רותם:>
טוב, בסדר גמור. הלאה.

<נעמה מנחמי:>
נדיר. לא כל אחד רץ עד לבית-המשפט העליון - -

<היו"ר דוד רותם:>
הלאה, גמרנו. את מי שהם רוצים.

<נעמה מנחמי:>
טוב.

<היו"ר דוד רותם:>
יש עוד איזה שר שאתם רוצים להכניס לרשימה?

<נעמה מנחמי:>
מה עם הרווחה?

<ענבל רונן:>
שפעם אחת ייכתב בפרוטוקול ששר האוצר מוותר.
<היו"ר דוד רותם:>
אני לא מבין למה. הוא לא מחפש כבוד יותר, שר האוצר?

<ענבל רונן:>
לא כבוד. וגם, הליכים שלנו נידונים בפני בית-הדין אז לא ראוי - - -

<היו"ר דוד רותם:>
אבל מה שאתם הערתם, זה כן יירשם בפרוטוקול: "משרד התעשייה, המסחר והתעסוקה מתנגד להצעת הוועדה, בהיותה גורעת מסמכויות שר התעשייה, המסחר והתעסוקה." זה שיהיה בפרוטוקול.

<ענבל רונן:>
זה גם ישנו בתוך הנוסח שהפיצה הוועדה - -

<היו"ר דוד רותם:>
כן אני יודע, אבל אני רציתי להקריא את זה לפרוטוקול כדי שנדע שאנחנו משחקים פה על משחקי הכבוד של שר - -
<דבורה אליעזר ספיר:>
הדברים נאמרו גם בוועדה הקודמת - -

<היו"ר דוד רותם:>
אין שום ספק. אני חוזר, את רוצה להגיד אותם עוד פעם - - - משחקי הכבוד, זה בסדר גמור.
<דבורה אליעזר ספיר:>
לא, אני לא חייבת להגיד - - - אני לא - - -

<היו"ר דוד רותם:>
זה מאוד חשוב, משחקי כבוד.

<נעמה מנחמי:>
סעיף 18 – אכן היה דיון בעניין הסעיף הזה בוועדה, אבל רציתי להעלות את השאלה שלא דנו בה בפעם הקודמת: האם אותה החלטה על צמצום המותב לשופט בלבד, ללא נציגי ציבור, לא עדיף שתיעשה על-ידי נשיא בית-הדין או סגנו? ולא על-ידי כל שופט. אני מזכירה שזה גם השלב שלפני קביעת המותב. אז לא ברור לי למה – אנחנו מדברים על מקרים מאוד חריגים בסופו של דבר.

<היו"ר דוד רותם:>
לצערנו.

<נעמה מנחמי:>
או צריכים להיות חריגים.

<היו"ר דוד רותם:>
אני חושב שזה צריך להיות שייקבעו נושאים שהולכים לדן יחיד.

<נעמה מנחמי:>
זה מה שעשינו כבר בתוספת השלישית.

<אורית קורן:>
זה ישנו. זה רק איזושהי סמכות שיעורית, שחשבנו שיותר נכון ברמה העניינית ומבחינת יעילות להפקיד אותה בידי השופט שדן בתיק. לאה, את רואה נזק גדול בזה - -
<לאה גליקסמן:>
אני חושבת שעדיף להשאיר לשופט שדן בתיק, כי הוא מכיר את התיק.

<נעמה מנחמי:>
אבל הוא עוד לא מכיר את התיק. עוד לא נקבע מותב בתיק בכלל. אנחנו בשלב שלפני המותב, הגיע תיק, התיק הוא חריג, הוא לא נכנס בתוך התוספת השלישית, הוא החריג שבחריגים, ובעיני לא יקרה דבר אם השופט הזה ילך לנשיא, והנשיא יהיה זה שיוציא את ההחלטה. תהיה כאן איזושהי ביקורת נוספת על משהו שהוא מאוד חריג, שאנחנו רואים אותו כדבר חריג מאוד.
<לאה גליקסמן:>
ראשית, היום במערכת בדרך כלל יש לתיק אבא שופט מיום פתיחתו. גם אם לא נקבע מותב, זה היה הרציונל של השינויים במערכת, שלתיק יש אבא מיום פתיחתו, וכל בקשה מקדמית בתיק, כולל בקשה כזאת. לפעמים הבקשה הזאת עולה בקדם המשפט לפני שהתיק עובר למותב להוכחות. אני חושבת שזה מאוד יסרבל ויטיל עומד מאוד גדול כשכל תיק כזה יצטרך לעבור דרך הנשיא.
<אורית קורן:>
זה בעצם הנוסח – ככה היה גם לפי החוק לכתחילה, לפי החוק בנוסחו המקורי. זאת אחת ההמלצות, היו שתי אופציות, אבל גם ועדת זמיר ראתה את זה כנכון. זה פשוט יותר יעיל, אחרת אנחנו מטילים עומס של ללמוד את התיק על נשיא בית-הדין.

<לאה גליקסמן:>
והרבה פעמים זה עולה בקדם משפט. בהרבה בתי-דין יש שופט מוקד ושופט הוכחות, ואז במהלך קדם משפט – ושופט הקדם כבר ישב ולמד התיק. לכן לא נראה לי שכדאי להעביר את זה לנשיאים. אגב, זה לא תיקון. זה פשוט זז פסקה. זה הנוסח המקורי של החוק. לא היה פה תיקון.

<נעמה מנחמי:>
החוק הזה נכתב לפני הרבה שנים. יש דברים שאנחנו לא רואים אותו דבר. 

<לאה גליקסמן:>
בעיני הדבר הזה לא טעות.

<נעמה מנחמי:>
אני הייתי מעדיפה שזה לא יהיה. הייתי מעדיפה שזה יישאר כחריג. אבל בכל מקרה, המינימום בעיני זה שתינתן לצד השני האפשרות לטעון את טענותיו.

<לאה גליקסמן:>
כשמישהו מבקש דן יחיד תמיד שולחים את תגובת הצד השני. 

<נעמה מנחמי:>
אז בוא נרשום את זה.

<אורית קורן:>
אין בעיה. אין בעיה שזה ייכתב.

<נעמה מנחמי:>
אם תמיד שולחים - -

<לאה גליקסמן:>
לאחר שמיעת טענת הצדדים, אין בעיה - - -

<נעמה מנחמי:>
אז: לאחר שיינתן לצד השני לטעון את טענותיו.

<לאה גליקסמן:>
אף פעם לא מחליטים על זה לפי בקשה של צד אחד בלבד.

<היו"ר דוד רותם:>
אני לא מבין, אין מקרים שבהם השופט החליט על זה בלי בקשה?
<לאה גליקסמן:>
לא. הנורמה היא ששופט דן עם נציגי ציבור.

<היו"ר דוד רותם:>
כן. זו אחת הבעיות בנורמה.

<לאה גליקסמן:>
ואנחנו חושבים גם שצריך נציגי ציבור, אז אנחנו לא דנים בלי בקשה. אם יש בקשה אנחנו בודקים אם התיק הזה מתאים.

<היו"ר דוד רותם:>
טוב, הלאה.

<נעמה מנחמי:>
סעיף קטן (ה) לאותו סעיף 18: "שר המשפטים ושר התעשייה, המסחר והתעסוקה, בהתייעצות עם נשיא בית-הדין הארצי ועם ארגוני המעסיקים והעובדים ובאישור ועדת העבודה, הרווחה והבריאות של הכנסת, רשאים בצו, לשנות את התוספת השלישית ובלבד שלא תכלול הליכים לפי סעיף 24(א)(2) או (4)."

בתוך התוספת הזאת שעברנו עליה כבר בפעם הקודמת, יש שני עניינים שהייתי שמחה לחזור עליהם. הנושא הראשון הוא דברים שקשורים לביטוח הלאומי - -

<היו"ר דוד רותם:>
 זה בסדר. נוסיף גם את שר הרווחה.
<אורית קורן:>
אנחנו לא מבקשים להוסיף את שר הרווחה.

<היו"ר דוד רותם:>
אתם לא מבקשים. אתם יודעים, גם אני צריך לשמור על כבודם של השרים.

<אורית קורן:>
הם היו שם בדיון.

<היו"ר דוד רותם:>
יכול להיות.

<אורית קורן:>
אפילו שר הרווחה חבר קבוע בוועדת שרים - -

<היו"ר דוד רותם:>
אני לא בטוח שהוא שם לב.

<אורית קורן:>
שר הרווחה חבר מאוד פעיל, גם הקודם וגם הנוכחי, בוועדת שרים לחקיקה.

<דארין דניאל:>
אני רוצה להעיר משהו לגבי זה. כל העניין של התוספת הרביעית – זה השלישית אומנם, הכוונה היא לשלישית, שדנה בהליכים שיהיו בדן יחיד, זה לא נכנס לגוף ההליך. אין פה שאלות לגבי תפקוד של ועדות רפואיות וכל השאלה של ועדות רפואיות שעלתה בדיון הקודם. יש פה שאלה בסיסית: האם הדיון הזה או ההליך הזה מתאים להיות בפני דן יחיד, או לא? על סמך השאלה אם זה דיון שבעיקרו דיון משפטי או עובדתי. השאלה הזאת היא שאלה שיכולה להתעורר בכמה חוקים. לאו דווקא "חוק הביטוח הלאומי". יש גם ועדות רפואיות לפי חוקים אחרים, יש גם ועדות מקצועיות שגם מנינו בתוספת. גם מהותית זה יותר נכון שזה שר התעשייה, המסחר והתעסוקה, שלו יש בעצם את הראייה הרחבה ביותר על החוקים האלה, הוא גם השר שמופקד על כל החוק הזה בהיבטים שונים מבחינה מקצועית - -
<היו"ר דוד רותם:>
תסבירי לי רק למה זה צריך להיות שר המשפטים, שר התעשייה, המסחר והתעסוקה, בהתייעצות עם נשיא בית-הדין, ועם ארגוני המעסיקים והעובדים - -

<נעמה מנחמי:>
ואישור ועדת העבודה והרווחה.

<היו"ר דוד רותם:>
כן. כל העולם צריך להיות מעורב בהחלטה הזאת חוץ מאשר שר הרווחה שזה חוק שלו.
<דארין דניאל:>
אדוני, כל הוויכוח היה שם לגבי התוספת השלישית. זה גם דיון שהיה מאוד קשה בוועדת זמיר. כל האבחנה הזאת בין דיונים שהם במקורם דיונים שמעלים שאלות עובדתיות לבין דיונים שמעלים שאלות משפטיות היא לא דבר של מה בכך. היה גם ויכוח עד כמה אפשר להרחיב את התוספת הזאת, ואיזה עניינים ייכללו בה. בוויכוח בדיונים האלה השתתף גם משרד האוצר, בדיונים פנימיים אצלנו. אלה לא שאלות פשוטות. כתוצאה מכך גם ההסתדרות והארגונים ביקשו להיות מעורבים בהחלטה הזאת. אם ההחלטה הזאת היתה פשוטה לא היו כל האנשים האלה.
<אורית קורן:>
זה מאוד אופייני לעולם יחסי העבודה, הרצון לשתף בהכרעות גם את ארגוני העובדים והמעבידים. זה יוצר איזושהי מערכת מובנית של שקילת כל השיקולים של כל השחקנים במשחק.

<נעמה מנחמי:>
אין לי בעיה עם זה שתוסיפו את כל השחקנים. אני מבינה שצריך להכניס אותם. אבל אני לא מצליחה להבין מה התועלת של שר התעשייה, המסחר והתעסוקה יותר מהתועלת של שר הרווחה בנושאים האלה.

<היו"ר דוד רותם:>
סליחה, שר התעשייה, המסחר והתעסוקה זה חשוב. אנחנו כבר ציינו למה.

<קריאה:>
- - -

<נעמה מנחמי:>
אנחנו כבר ציינו אותו. בוא נוסיף גם את שר הרווחה. 

<היו"ר דוד רותם:>
לא, לא. זה בסדר. אנחנו כבר ציינו למה זה חשוב.

<דבורה אליעזר ספיר:>
אם אני יכולה לציין, טעמים שלדעתנו הם הטעמים לעניין הוספת ההתייעצות או ההסכמה של שר התעשייה, המסחר והתעסוקה בנוגע לתוספת השלישית. כעיקרון, לדעתנו, הספק כאן הוא להוסיף אותם הליכים שהם proper יחסי עבודה. זה החשש וזאת ההתערבות של שר התעשייה, המסחר והתעסוקה בנוגע לתוספת השלישית. הרי ההליכים של הביטוח הלאומי כבר היו לפני הצעת התיקון, ויישארו כן. הם נשארים בתוספת השלישית.

<היו"ר דוד רותם:>
ומה המומחיות של שר התעשייה, המסחר והתעסוקה בענייני עבודה?

<דבורה אליעזר ספיר:>
הוא אחראי על חקיקת העבודה, על משפט העבודה.

<היו"ר דוד רותם:>
הבנתי.

<נעמה מנחמי:>
ובענייני ביטוח לאומי?

<דבורה אליעזר ספיר:>
בענייני הביטחון הסוציאלי – אני מדברת על החששות של אותו סעיף. הנושאים של הביטוח הלאומי בפנים. החששות הם דווקא בקשר לנושאים שלא נכנסו פנימה, ואלה הם נושאים שביחסי עבודה. ולכן חשוב להתייעץ אתו.
<אורית קורן:>
ביטוח לאומי הם שם - -

<היו"ר דוד רותם:>
טוב, בסדר. הבנתי. הלאה.

<נעמה מנחמי:>
עוד דבר שקשור לתוספת שנמצאת עכשיו בעמוד 21 – לא, אנחנו עוברים לשם.

<היו"ר דוד רותם:>
טוב, תעברי לשם. אני יודע אותם בעל-פה.

<קריאה:>
את מדברת על התוספת הרביעית?

<נעמה מנחמי:>
השלישית. עמוד 21 בנוסח החדש. נדמה לי שבנוסח הקודם זה היה 16 אם מישהו עדיין - - 

<קריאה:>
סליחה, את יכולה לחזור על הסעיף?

<קריאה:>
השלישית היא בעמוד 20, לפחות אצלי.

<נעמה מנחמי:>
כן. היא מתחילה ב-20 אבל חוץ מהכותרת לא כתוב בה כלום, לכן הפניתי אתכם ל-21.

<קריאה:>
צודקת.

<נעמה מנחמי:>
יש לנו רשימה של דברים שיידונו בדן יחיד. אמרנו שרובם, כמעט כולם, היו נושאים שכבר בחוק כתוב שהם נושאים משפטיים. והיו שם שלושה דברים שלא אישרנו בישיבה הקודמת מאחר שמשרד המשפטים התבקש להבהיר אותם קצת יותר בפירוט. דארין, את יכולה? או אורית? מי שנוח לכן.

<דארין דניאל:>
יש שם שלושה פריטים: "חוק המסייעים לנטרול תוצאות אסון צ'רנוביל" ו"חוק חומרי נפץ", ו"חוק לפיצוי נפגעי עירוי דם". מדובר בחוקים שמדברים על הליכים בפני ועדה מקצועית, לא ועדה רפואית. אין בחוק אומנם הוראה מפורשת שהערעור יהיה בשאלות משפטיות בלבד. גם אין פסיקה ספציפית על החוקים האלה. יחד עם זאת, מכוח הדין הכללי – ואנחנו הפנינו גם לשני פסקי דין בעניין הזה – גם אם לא כתוב במפורש "ערעורים על החלטות של ועדות רפואיות", גם של ועדות מינהליות אחרות, היא שאלה משפטית בלבד. 
<נעמה מנחמי:>
השאלה היא אם זה רק דברים רפואיים. אם ניקח את נושא עירוי דם, יכול מאוד להיות שיש שם שאלות שבעובדה, לא בהכרח רק שאלות רפואיות. האם אותה מנה – ואני לא מתמצאת עד כדי כך בנושאים, אבל אני יכולה להניח שבערעור על החלטה של המוסד לביטוח לאומי בנושא כזה, יכולה להיות שיש שם גם שאלה עובדתית ולא רק משפטית. 
<היו"ר דוד רותם:>
אז מה?

<נעמה מנחמי:>
אם הרציונל של התוספת השלישית הוא שאנחנו מעבירים נושאים שהם נידונים רק בנושאים משפטיים, שהערעור הוא רק בשאלה משפטית, אז יכול להיות שסעיף (4) לא מתאים לרציונל שמאגד את התוספת השלישית.

<דארין דניאל:>
בכל חוק וחוק יש מנגנון שמדבר על כל הבדיקה העובדתית, המקצועית. אין שם ועדות רפואיות. מבחינת הסעיף שכתבנו פה, המוסד לביטוח לאומי ב"חוק לפיצוי נפגעי עירוי דם" מהווה רק צינור להעברת הכסף מהמדינה לנפגע, והערעור הוא בשאלה הזאת בלבד. אז אין פה שאלות עובדתיות. לפחות בהיבט של מה מגיע בסופו של יום לבית-דין האזורי לעבודה. יש ועדה שמקבלת את ההחלטה. והערעור בפני דן יחיד הוא על החלטה של המוסד לביטוח לאומי שמהווה רק צינור להעברת הכסף.

<אורית קורן:>
הרי בסופו של דבר זה ביקורת מינהלית בעצם. זו ביקורת שלא נכנסת לגוף ההכרעות העובדתיות. זה לא דיון כערכאה ראשונה שקובעת עובדות, אלא ביקורת מינהלית מסוימת שבמאפיינים שלה היא ממילא ביקורת שלא עוסקת בעובדות, אלא יותר בצד העקרוני של הדברים. זה לא שווה אולי - -

<אבנר עורקבי:>
למה לא - - - ?

<אורית קורן:>
כותבת לי פה השופטת גליקסמן, שבכל שנותיה כשופטת היא מעולם לא נתקלה בתיק כזה, אז אנחנו לא יכולים להגיד לכם אפילו מה מהניסיון מתעורר שם, זו איזושהי פינה - -

<נעמה מנחמי:>
מה שמעלה את השאלה למה כל כך חשוב לנו שזה יהיה בתוספת בהתחשב בעובדה שאין תיקים כאלה בכלל.

<אורית קורן:>
זה לא כזה חשוב. זה פשוט נראה לנו - -

<היו"ר דוד רותם:>
זה בסדר גמור.

<אבנר עורקבי:>
למה לא לשחרר את - - - ?

<היו"ר דוד רותם:>
סליחה, סליחה, רגע. אתה רוצה להגיד משהו?

<אבנר עורקבי:>
כן.

<היו"ר דוד רותם:>
תרים את היד.

<אבנר עורקבי:>
אני הרמתי את היד.

<היו"ר דוד רותם:>
טוב, כן.

<אבנר עורקבי:>
כבודו, אני לא הבנתי למה לא לשחרר את השאלה המשפטית. זה הקטע. הרי בינינו, באופן אישי אפילו, יש איזה ויכוח פנימי בנושא הזה.

<היו"ר דוד רותם:>
אני לא יודע מה זה "בינינו", ב"וויכוח פנימי". השאלה המשפטית - -

<אבנר עורקבי:>
אישי. באופן אישי.

<היו"ר דוד רותם:>
באופן אישי אתה חושב שצריך להכניס פה גם את – ואני לא. בסדר.

<אבנר עורקבי:>
אני שואל למה לא? למה לא?

היו"ר דוד רותם:
כי אני לא רוצה לתת לשופטים להתחיל לדון בשאלות רפואיות. הם לא מבינים בזה שום דבר.

<נעמה מנחמי:>
השאלה היא אם זו שאלה רפואית. אני באמת לא יודעת.

<אבנר עורקבי:>
אז איך הם מבינים בכל מיני דברים אחרים?

<היו"ר דוד רותם:>
הם מבינים בשאלות משפטיות כי זה מה שהם למדו כל החיים שלהם.

<אבנר עורקבי:>
אז איך הם מבינים בעניינים של רשלנות רפואית, כבודו?

<היו"ר דוד רותם:>
בית-הדין לעבודה הפסיק לדון בשאלות של רשלנות רפואית.

<אבנר עורקבי:>
אז רק שופט בית-משפט השלום יכול לדון בעניינים רפואיים?

<היו"ר דוד רותם:>
הוא מקבל חוות דעת, אז הוא דן לפי חוות דעת.

<אבנר עורקבי:>
- - -

<היו"ר דוד רותם:>
לא, אני לא רוצה להטיל על בית-הדין שום ויכוח שיתחיל להחליט אם הוועדה הרפואית טעתה או לא טעתה בגלל שאלות רפואיות. לא מתחיל אצלי בכלל.

<אבנר עורקבי:>
מדוע?

<היו"ר דוד רותם:>
כי אני לא חושב שזה נכון. אתה חושב שזה נכון, ואני חושב שזה לא נכון. מותר לנו להישאר בוויכוח?

טוב, הלאה.

<נעמה מנחמי:>
האם הוועדה כרגע רוצה להכניס את זה כפי שזה? 

<היו"ר דוד רותם:>
כמו שזה.

<אבנר עורקבי:>
אה, סליחה.

<נעמה מנחמי:>
דארין, אני אשמח שלקראת הדיון הבא נשב ונראה על מה הערעורים.

<דארין דניאל:>
אין איך - - 

<היו"ר דוד רותם:>
רגע, שנייה. כן גברתי, בבקשה.

<חיה גרשוני:>
אני נכנסתי רק עכשיו לתוך הסיפור. אני מקווה שהבנתי אותו במלואו.

<היו"ר דוד רותם:>
מי גברתי, בבקשה?

<חיה גרשוני:>
קוראים לי חיה גרשוני, אני אמא לשני ילדים נכים. נושא ההחלטה של הוועדות הרפואיות של הביטוח הלאומי הוא נושא מאוד כאוב. בדרך לפה שוחחתי עם אמא לילדה מושתלת כליה שהיתה בביטוח הלאומי, היא לא ידעה איך לבטא ומה צריך להגיד. הילדה בת 14, וכל דבר שהיא אמרה ככה אז הילדה אמרה אחרת, הילדה במצב מאוד-מאוד קשה, ונשללה לה הקצבה. כי היא לא הכירה את המנגנון, לא היה מי שייצג אותה. היא הגיעה בעצמה בלי לדעת, דיברה על הדברים הלא-מדויקים, יצאה בלי כלום. זאת ילדה במצב מאוד-מאוד-מאוד קשה, והיא בטיפולים רפואיים אינטנסיביים ברמה יומיומית.

לו היה מצב שהערעור שלה היה מאפשר לה לקבל חוות דעת חיצונית, אובייקטיבית, שיודעת מה צריך לראות ומה צריך להגיד כדי לאשר או לשלול קצבה, אז הדברים היו נעשים בצורה יותר מהימנה ויותר שקופה, ולא היו מרגישים את חוסר האונים הזה.

<אורית קורן:>
אני רוצה להביא בתור דוגמה ל"חוק לפיצוי נפגעי עירוי דם" – ההכרעה מתקבלת על-ידי ועדת מומחים שהיא שופט ושני רופאים. הם דנים בשאלה של קשר סיבתי בין קבלת עירוי הדם לבין נשיאת הנגיף, אם התקיימו התנאים של הוראות חוק זה. על זה יש ביקורת שבעיני היא ביקורת שיפוטית על הכרעה מינהלית , ועוד של גוף של ועדת ערר, כך שהשוליים הם מאוד קטנים. 
<לאה גליקסמן:>
אני רוצה להוסיף שההרכב הזה מאוד דומה לועדות המומחים של "חוק לפיצוי נפגעי גזזת", שבזה יש ניסיון בבית-הדין. יכול להיות אפילו שזה היה המודל. זה ההרכב של אותו חוק - -

<אורי מקלב:>
אבל יש תלונות על ההרכב הזה מצד הנפגעים עצמם. אם את אומרת שזה דומה, אז אולי זה המקום לשנות את זה.

<אורית קורן:>
לא, שאופי הדיון הוא משפטי. אז יש את הויכוח - - -

<קריאה:>
אם אתה מוריד - - -

<אורי מקלב:>
- - - הם באים בטענות על זה שלא קיבלו.

<אורית קורן:>
אבל ההכרעה היא לא כאן. ההכרעה בעניין הזה היא בבסיס - - -
<היו"ר דוד רותם:>
טוב, הלאה.

<אורי מקלב:>
אפשר להיות שותפים בדיון? 

<היו"ר דוד רותם:>
מה?

<אורי מקלב:>
אפשר להיות שותף ב-? אתה מדבר על זה?

<היו"ר דוד רותם:>
לא. אני דיברתי על משהו אחר שאני רציתי לוותר עליו.

<נעמה מנחמי:>
רצית אך לא הצלחת.

<דורית ואג:>
סליחה. מי מחליט?

<היו"ר דוד רותם:>
היא מחליטה, את לא יודעת? יועצים משפטיים, מה את רוצה שאני אסתבך עם כל העולם?

<נעמה מנחמי:>
נכון, נכון. אנחנו השתלטנו העולם.

<אורי מקלב:>
לה יש פריווילגיה מיוחדת - - - עוד יותר דומיננטיות.

<נעמה מנחמי:>
אז סעיף (ה) אושר כפי שהוא.

<היו"ר דוד רותם:>
כן.

<נעמה מנחמי:>
את סעיף (ו) אני אקרא: "שר המשפטים בהתייעצות עם נשיא בית-הדין הארצי ובאישור ועדת החוקה, חוק ומשפט של הכנסת, רשאי בצו לשנות את התוספת הרביעית." – שדנו בה בדיון הקודם ועניינה נושאים שיידונו בדן יחיד, בעיקר דברים פרוצדוראליים. אני חושבת שלמשרד המשפטים יש הסתייגות מסוימת מהחלטות הוועדה מהשבוע הקודם. יש כאן איזושהי מחלוקת עובדתית שאני מוכנה לוותר עליה ולדון לעניין - -
<היו"ר דוד רותם:>
לא הבנתי. על מה חולקים? רק תגידי לי על מה הם חולקים. אני רוצה להבין.
<נעמה מנחמי:>
אני חושבת שהממשלה סבורה שבדיון הקודם אתה לא מחקת, כפי שאני דווקא סבורה שכן, את פרטים (2) ו-(5) בתוספת הרביעית שנמצאת בעמוד 22.

<היו"ר דוד רותם:>
לא מחקתי כלום עד כמה שאני זוכר.

<נעמה מנחמי:>
מחקת, מחקת. אתמול ישבתי ושמעתי את ההקלטה מחדש. אבל זה לא ממש משנה אם כן או לא, אפשר לדון ולהכריע שוב באותם שני נושאים. אין ל י התנגדות שזה יישאר - -

<היו"ר דוד רותם:>
אין לך התנגדות?
<נעמה מנחמי:>
לא, אבל זה מה שהוחלט - -

<היו"ר דוד רותם:>
אז תצביעי. מה את רוצה ממני? אז למה אני צריך להיות פה?

<נעמה מנחמי:>
- - מה לעשות. אני לא יכולה להגיד שזה לא הוחלט אם זה הוחלט.

<לאה גליקסמן:>
זה דברים דיוניים שמאוד הגיוניים.

<נעמה מנחמי:>
שוב, אין לי בעיה שנדון בזה מחדש. אבל מאחר שטענתם שהוחלט להשאיר את זה, אז אני ישבתי ושמעתי עוד פעם את ההקלטה, והוחלט להוריד את הסעיפים האלה.
<היו"ר דוד רותם:>
מה, אני מחקתי את: "להתיר תיקון כתבי טענות או להורות על כך;"?

<נעמה מנחמי:>
נכון. ואני אפילו אמרתי לך ש-(13), לכאורה, מכיל בתוכו את (2).

<היו"ר דוד רותם:>
ואת "ליתן צווים לעיקול נכסים או לעיכוב יציאה מהארץ;"?

<נעמה מנחמי:>
כן.

<היו"ר דוד רותם:>
מה, אני רוצה על זה הרכב?

<נעמה מנחמי:>
זה מה שרצית בפעם הקודמת - -

<היו"ר דוד רותם:>
מעשה הבל.

<נעמה מנחמי:>
אז אין בעיה. אפשר לתקן את זה - -

<היו"ר דוד רותם:>
כן, אפשר לתקן את זה. לא צריך לעשות שטויות.

<נעמה מנחמי:>
- - אנחנו נתיר.

אנחנו בסעיף 18(ז) שנמצא בעמוד 8: "בצו כאמור בסעיפים קטנים (ה) או (ו) רשאים השרים לקבוע כי השינוי האמור בתוספת הרביעית יחול גם לעניין הליכים תלויים ועומדים."
לעניין "החוק להגברת האכיפה בדיני עבודה", ציינתי את זה מאחר שזה חוק שנדון לפני שהיו התוספת השלישית והרביעית שאנחנו כותבים עכשיו. עמדת הממשלה כרגע היא להתנגד, בין היתר נוכח ההסכמות העדינות מאוד שהיו במסגרת החוק - -

<אורית קורן:>
גם מהותית זה נראה לנו מתאים לתוספת הזאת, מבחינת אופי השאלות - -

<לאה גליקסמן:>
זה לא בתוספת. זה בחוק להגברת האכיפה מכיוון שזה דן יחיד.

<אורית קורן:>
אני אומרת, זה מתאים. זה עומד גם ברציונל. זה שני הנימוקים גם יחד.

<היו"ר דוד רותם:>
מצוין.

<נעמה מנחמי:>
לי אין התנגדות בנושא.

<היו"ר דוד רותם:>
טוב.

<נעמה מנחמי:>
הרכב בית-הדין הארצי, סעיף 20 שנמצא בעמוד 9 – אני קוראת את הנוסח שהוצע על-ידי הממשלה: "(א) בית הדין הארצי ידון בחמישה, שהם שלושה שופטים ושני נציגי ציבור, נציג עובדים ונציג מעבידים; ואולם רשאי נשיא בית הדין הארצי או המשנה לו" – או סגנו, "להורות, לפני תחילת הדיון בעניין מסוים, כי הדיון בו יתקיים לפני מספר בלתי זוגי גדול יותר של שופטים ולפני ארבעה נציגי ציבור, שני נציגי עובדים ושני נציגי מעבידים." והתוספת או השינוי שביקשה הממשלה מהנוסח הכחול זה שיהיה כתוב: "ולפני שני נציגים או ארבעה נציגים". כלומר, שנשיא בית-הדין הארצי הוא שיקבע את מספר הנציגים במותב מורחב. 

החשש שלי, אותו אני מבקשת להעלות בפני הוועדה, הוא שבניגוד להחלטת ועדת זמיר והמלצותיה שלא לפגוע במעמד של נציגי הציבור, הרי שאם אנחנו מאפשרים הרחבה של המותב כאשר לנשיא בית-הדין הארצי יש אפשרות לקבוע רק שני נציגי ציבור ולהגדיל את מספר השופטים, הרי שיישחק כוחם של נציגי הציבור באותו מותב שייקבע.
<אורית קורן:>
אנחנו רואים את הסעיף הזה, את האופציה של הרחבת ההרכב כמיועדת להתמודד עם סיטואציה שמתעוררת בתיק – שאלה משפטית קשה, חשובה, חדשה, סתירה בין הלכות, שבעניינם נכון שההכרעה תהיה בידי הרכב מורחב יותר של שופטים. יש פה חשיבות גדולה ליציבות של ההלכה בנושא הזה, ולכן חשוב שיהיו השופטים הקבועים ולא נציגי ציבור שהנוכחות שלהם אינה יציבה. אז גם מבחינת מאפייני - -
<היו"ר דוד רותם:>
מה הנוכחות שלהם?

<אורית קורן:>
יכול להיות פעם נציגים כאלה, ואחר כך נציגים אחרים - -

<לאה גליקסמן:>
היא אקראית. תמיד יש, אבל כל פעם זה אחרים.

<אורית קורן:>
כן, איזה מהם.

<נעמה מנחמי:>
כן, אבל מרגע שיש החלטה של מותב מורחב - - 

<היו"ר דוד רותם:>
אבל מרגע שהתחיל תיק אז הם יושבים באותו תיק עד הסוף. אין באמצע אקראי - -

<אורית קורן:>
נכון, אבל בתיק אחד יושבים נציגים כאלה ובתיק אחר יושבים נציגים אחרים. המאגר הוא גדול, לא כמו מאגר השופטים שהוא יחסית מצומצם. אתה מרחיב הרכב - -

<אורי מקלב:>
את יכולה להגביל את הסמכות של הנשיא, להבדיל את ההרכב, רק במקרים שאת מדברת עליהם?

<קריאה:>
זה כתוב.

<אורית קורן:>
לא. זה לא כתוב, ואני מוכנה.

<נעמה מנחמי:>
אז זו התחלה. השאלה שלי היא – נניח שיש איזו עילה משפטית שצריך לדון בה, דנו בה והכרענו בה בהרכב מורחב. האם החשש שלך הוא שמחר כשיהיה מותב רגיל הוא לא יישמע להנחיית בית-הדין הארצי בהרכב מורחב? הרי מרגע שיהיה הרכב כזה והוא יקבע הלכה, אז זו תהיה ההלכה. ואם יהיה צורך בגושפנקה נוספת או בעיגון נוסף של אותה הלכה אז יש לנו את בג"צ, במקרים החריגים שאנחנו זקוקים לו.

<לאה גליקסמן:>
אני יכולה להגיד לך שיש מקרה אחד בו בג"צ אישר שני פסקי דין של בית-הדין הארצי שקבעו הלכות סותרות בנושא מסוים.
<היו"ר דוד רותם:>
זה לא יכול להיות.

<לאה גליקסמן:>
עובדה. הוא לא התערב. הוא לא אישר, הוא לא התערב. יש מחלוקת - -

<נעמה מנחמי:>
כן, אבל הוא בוודאי סייג את זה לנסיבות המקרה ו - -

<לאה גליקסמן:>
לא, הוא לא סייג. הוא אמר לבית-הדין: יש מחלוקת אצלנו מה קורה כשאדם שהועסק כקבלן עצמאי מוכר בדיעבד כעובד, איך מחשבים את הזכויות שלו, אם הוא צריך. בזה יש מחלוקת בבית-הדין הארצי - -
<נעמה מנחמי:>
- - -

<לאה גליקסמן:>
- - טיברמן. ודעת הרוב היתה בעניין אחד, בעניין יפהר – הצטרפו שני נציגי ציבור לשופט צור שיש לו דעה מסוימת, הגישו עתירה לבג"צ, בג"צ אמר: אני לא מתערב. בעניין טיברמן נפסקה לפי דעת שופטים ונציגי ציבור באופן אחר, הגישו עתירה לבג"צ, ובג"צ אמר: אני לא מתערב.

<נעמה מנחמי:>
אבל הראשון היה הרכב רגיל והשני מורחב, לא?

<לאה גליקסמן:>
לא. בארצי אין הרכבים מורחבים - - -

<נעמה מנחמי:>
אמרת: שופט ושני נציגי ציבור.

<לאה גליקסמן:>
אה, יש שלושה שופטים. אז היו שופט ושני נציגי ציבור כנגד דעתם של שני שופטים.

וגם, כעיקרון, פיתוח ההלכה של משפט העבודה מופקד בידי בית-הדין הארצי לעבודה, וכך גם בג"צ מציין באופן עקבי בפסקי הדין שלו, שזה תחום המומחיות. ולכן, חשוב שההלכה תגובש בהרכב מורחב של שופטי בית-הדין הארצי.

<היו"ר דוד רותם:>
נכון.

<נעמה מנחמי:>
אבל ועדת זמיר לא ביקשה לפגוע במעמדם של נציגי הציבור, וכאן אנחנו פוגעים. יכול להיות שאנחנו צריכים לפגוע, אבל הייתי רוצה שנשים את זה על השולחן, ונבין שזה מה שאנחנו עושים. 

<לאה גליקסמן:>
אני חושבת שהאינטרס של יציבות ההלכה, באותם מקרים חריגים שזה יקרה – זה גם לא שבכל תיק ירחיבו הרכב. זה דבר שעושים אותו רק במקרים של שאלה משפטית חדשה מאוד חשובה, או כשיש הלכות סותרות ואז צריך להגיע ליציבות הזאת, כי אחרת את עשויה להגיע למצב שלא תפתרי אותה. זה יפתור את הבעיה לבתי-הדין האזוריים, אבל אם מגיע העניין לבית-הדין הארצי, לשופט עדיין יש את החופש - -
<היו"ר דוד רותם:>
למה אתם לא מכניסים פה הוראה שנשיא בית-הדין הארצי לעבודה רשאי להחליט שבתיק מסוים יהיה הרכב מורחב של שופטים, שופטים בלבד. אם אנחנו דנים בשאלות משפטיות, אז תאפשרו גם את האפשרות הזו.

<נעמה מנחמי:>
כי זו המשמעות בעצם של מה שאנחנו כותבים, אז בואו נקרא לילד בשמו.

<היו"ר דוד רותם:>
לא, זה לא המשמעות. המשמעות היא שלפחות יושבים פה עוד שני אנשים מסביב.
<נעמה מנחמי:>
אז היא תרחיב את המותב לתשעה, אחד-עשר, שלושה-עשר - -

<היו"ר דוד רותם:>
שתרחיב - - -

<קריאה:>
אין לנו כל כך הרבה שופטים בבית-הדין הארצי.

<אורית קורן:>
זה מאפשר לתת דומיננטיות לשופטים לקבל החלטה.

<היו"ר דוד רותם:>
אני רוצה שהשופטים ישבו שם ולא נציגי ציבור, כי זה שאלות משפטיות. 

<אורית קורן:>
באופן עקרוני יש פה איזשהו איזון בין שני - - 

<היו"ר דוד רותם:>
איזה איזון? מה השאלה, באיזה נושא מרחיבים הרכב?

<אורית קורן:>
בנושא משפטי, ואני יכולה גם לעגן את זה.

<היו"ר דוד רותם:>
 אז אני רוצה רק להבין למה אני צריך את נציגי הציבור שם. אם אתם עוסקים בשאלה משפטית, תביאי לי שופטים. אני לא רוצה שיהיה לי כל מיני - - -

<אורית קורן:>
אני מניחה שלנו כמדינה, כמערכת משפט, זה רעיון שאנחנו יכולים ללכת אתו. אבל אני מניחה שהוא יעורר איזשהו אנטגוניזם בקרב ארגוני המעסיקים וארגוני העובדים, כאשר, בעצם, ההצעה שהצענו מלכתחילה היא מעט שונה. אז לבטל לחלוטין את הנוכחות של נציגי ציבור שם זה מהלך מרחיק לכת, שאני מרגישה שאם נעשה אותו ככה, בינינו, - -

<היו"ר דוד רותם:>
זה לא עניין של צדק. זה עניין של משפט. אז נציגי הציבור, ונציגי העובדים ונציגי המעבידים הם לא בדיוק המשפטנים הדגולים שנותנים החלטות בעניינים האלה.

<אורית קורן:>
נכון. אבל יש להם משקל – גם אם הם לא רוב, אפילו יש נציג אחד מכל מגזר, אז הוא מציג נקודת מבט נוספת, אחרת. חלק מנציגי הציבור הם כמובן גם משפטנים – בוודאי בבית-הדין הארצי, אז אני לא רואה בזה פרובלמטיקה.

<נעמה מנחמי:>
- - -

<היו"ר דוד רותם:>
לא, אני מציע להוסיף גם בבית-המשפט העליון כמה נציגי ציבור.

<אורית קורן:>
בעיקר בערעורים פליליים.

<היו"ר דוד רותם:>
אם הוא היה דן בהם - - -

<לאה גליקסמן:>
אני חושבת שיש חשיבות לנקודת המבט של נציגי ציבור. אני חושבת שההסדר המוצע הוא האיזון הראוי.

<היו"ר דוד רותם:>
טוב, נעבור הלאה.

<נעמה מנחמי:>
נחשוב על זה קצת, לגבש איזשהו נוסח בנושא.

<אורית קורן:>
אני חושבת שיש פוטנציאל לסיים את הדיון היום.

<היו"ר דוד רותם:>
אם נסיים את הדיון היום, נחזור לזה ונגמור גם את זה.

<נעמה מנחמי:>
"(א1)", רבתי, "על אף הוראות סעיף קטן (א) – 
(1) בערעור על פסק דין בהליך המנוי בתוספת השלישית" – כלומר, עניינים שנידונים בפני דן יחיד – "ידון בית הדין הארצי בשלושה שופטים בלבד; ואולם רשאי נשיא בית הדין הארצי או המשנה לו להורות, לפני תחילת הדיון בעניין מסוים, כי הדיון בו יתקיים בהרכב כאמור בסעיף קטן (א) או לפני מספר בלתי זוגי גדול יותר של שופטים;"

אז עוד פעם חזרנו - - 

<היו"ר דוד רותם:>
וזה רק שופטים. בלי נציגי ציבור.

<נעמה מנחמי:>
לא. זה מה שתקבע ב-(א).

<היו"ר דוד רותם:>
טוב.

<נעמה מנחמי:>
"(2) בערעור על פסק דין של בית דין אזורי לפי סעיף 24(ב)" – שזה עניינים פליליים – "ידון בית הדין הארצי בשלושה שופטים בלבד; ואולם רשאי נשיא בית הדין הארצי או המשנה לו להורות, לפני תחילת הדיון בעניין מסוים, כי הדיון בו יתקיים לפני מספר בלתי זוגי גדול יותר של שופטים."

הכוונה פה לשופטים כשהיחס של נציגי הציבור לא נשמר?

<היו"ר דוד רותם:>
כתוב פה: "בשלושה שופטים בלבד".

<לאה גליקסמן:>
- - -

<נעמה מנחמי:>
אה, לא. זה מלכתחילה רק שופטים. נכון, אין בעיה.

<היו"ר דוד רותם:>
כן, הלאה.

<לאה גליקסמן:>
יש במסגרת החריגים, כי גם בתוספת השלישית יש חריגים.

<נעמה מנחמי:>
"(ב) בבית הדין הארצי יהיו לאב בית הדין או לשופט שהוא מינה לכך הסמכויות המנויות בתוספת הרביעית." – שעליה כבר עברנו בישיבות.
סעיף 21 – היה כאן רק שינוי שנוגע למשנה שלא אושר בסעיף 6, אז אנחנו לא נתקן את זה גם כאן.

אתה רוצה שנקרא את 21?
"מותב של בית הדין הארצי ייקבע על ידי נשיא בית הדין; אב בית הדין יהיה מי שיושב בדין, שהוא הראשון מבין אלה: נשיא, סגנו, נשיא לשעבר" - -

<אורית קורן:>
אין פה שינוי בעצם.

<נעמה מנחמי:>
- - זה הקבוע.

<אורית קורן:>
וגם לא השתנה.

<נעמה מנחמי:>
מאחר שיש בערך סעיף אחד בחוק הזה שלא השתנה, אז אני נוהגת לקרוא אותו כדי שיהיה לפרוטוקול.

"22. העדר נציג ציבור
(א) נציג ציבור שהוזמן ולא בא, רשאי בית הדין, מנימוקים שיירשמו, לקיים את הדיון ללא 
השתתפותו, והוא רשאי, בשים לב לשלב שבו נמצא הדיון, להורות על הפסקת השתתפותו של אותו 
נציג ציבור באותו הליך ולקבוע כי יש להמשיך את ההליך עם נציג ציבור אחר. 

(ב) נשאר המותב במספר זוגי והיו הדעות שקולות, תכריע דעתו של אב בית הדין."
זה אומנם סעיף שהממשלה לא ביקשה לתקן, אבל אני אשמח שלפחות נדון בשאלה אם כאשר לא נמצא נציג ציבור מטעם אחד, אין לבעל דין שמגיע לדיון איזושהי תחושה שבית-הדין לא מאוזן. בטח אם מדובר בעובד שלא מיוצג, שמגיע לבית-הדין ורואה מולו שופט ונציג מעבידים, יכול להיות – לפחות התחושה שלי, ויכול להיות שהיא סובייקטיבית לחלוטין, ואין לה על מה שתסמוך – אבל התחושה של בעל דין שנמצא בכזה דיון, היא אולי תחושה שהוא קופח.

<היו"ר דוד רותם:>
אין לו תחושה כזאת. נציגי הציבור הם אנשים רציניים. ברגע שהם יושבים בבית-הדין הם שוכחים מזה שהם נציגי ציבור, עובדים או נציגי מעבידים. הם מתייחסים לתיק לגופו של עניין. ההרגשה הסובייקטיבית שיש לאנשים שמופיעים בפני בתי-משפט שהם לא מיוצגים יש לנו בהרבה מקרים, לא רק במקרה הזה.

<נעמה מנחמי:>
אני הייתי בדיון בבית-הדין והיה רק נציג אחד, ועורכת-הדין של אחד הצדדים אמרה: אני מוכנה לדון בהיעדר שני נציגי הציבור, אבל אני לא מוכנה לסיטואציה הלא-מאוזנת הזאת. השופטת לא חשבה פעמיים. זה היה נראה לה מאוד הגיוני, הסתובבה לנציג הציבור השני, שאלה אותו: זה בסדר מבחינתך שנמשיך לבד? הוא אמר: כן, ובזה הסתיים העניין.

<היו"ר דוד רותם:>
כי הוא אמר כן.

<לאה גליקסמן:>
אני לא הייתי עושה את זה, בתור שופטת. ואני יכולה להגיד מניסיוני - -

<נעמה מנחמי:>
הרי ממילא ההכרעה הסופית על-פי סעיף (ב), אם הדעות שקולות, היא של השופט.

<לאה גליקסמן:>
אבל עדיין נציג הציבור יכול לתרום כשהוא נוכח. נכון שבסוף אם יש מחלוקת, ההכרעה הסופית היא בידי השופט. אבל כשיש דיון ונציג הציבור יושב ליד השופט, הוא תורם לדיון. 
ההוראה של סעיף 16, נדמה לי, ל"חוק בית-הדין לעבודה" היא אמיתית. ברגע שנציגי הציבור יושבים על ה-bench, הם לא מייצגים ולא שייכים לצד שאותו הם ייצגו. 

אני יכולה להגיד לך מניסיוני, שהרבה פעמים כשיש לי נציגי מעבידים ממקומות עבודה מאורגנים וששומרים על זכויות עובדיהם, כאשר מוכח לפניהם שמופרות זכויות עובדים הם יותר מיליטנטיים מנציג העובדים בהגנה על זכויות העובד. אין לזה בסיס ולא צריך - - - תחושה אולי סובייקטיבית – תוך כדי הדיון הוא יראה שתחושתו הסובייקטיבית מוטעית.
<אורית קורן:>
תראי, התוצאה תמיד תהיה כמובן לוותר על נציג הציבור. זה לא משהו שפרקטית הוא אפשרי - - 

<נעמה מנחמי:>
אני מודה שמצד שני יש לי גם החשש שזה עשוי להיות פתח למניפולציות – שברגע שאתה רוצה לחסום את הנציג השני, אתה פשוט לא תבוא בעצמך. או שההסתדרות תורה לו לא לבוא, לו או למי שזה לא יהיה, כדי לחסום את השני.

<לאה גליקסמן:>
זה הסדר שעובד ועדיף לא לנגוע בו.
<נעמה מנחמי:>
אבל אנחנו כן יכולים להוסיף: "ולאחר שנתן לצדדים לטעון בפניו בעניין זה"? ואני מניחה שיש את זה כפרקטיקה ממילא.

<היו"ר דוד רותם:>
לא, אני לא רוצה. זה בתנאי שזה ייכנס לכל בתי-המשפט. כשאני מרגיש שאין לי שם נציגות אז אני גם כן רוצה - - -

<לאה גליקסמן:>
אני לא חושבת שיש צורך.

<היו"ר דוד רותם:>
באיזה בתי-משפט יש נציגות? מה זה נציגות בכלל?

<נעמה מנחמי:>
בסדר. באיזה בתי-משפט יש שני נציגי עובדים ואחד לא מגיע, אז עושים לו מותב קטוע?

<היו"ר דוד רותם:>
כן, אז מה קורה? טוב, אין עם זה בעיה. לא מחפש לתקן.

<נעמה מנחמי:>
סעיף 24(ג), סעיף חדש שמוצע להוסיף על-ידי הממשלה: "על אף הוראות סעיף קטן (א)(2)" – אז בוא נקרא שנייה את (א)(2). אנחנו מדברים בענייני סמכות בית-דין אזורי. 
24(א) אומר: "לבית דין אזורי תהא סמכות ייחודית לדון - 

(1) בתובענות בין עובד או חליפו למעביד או חליפו שעילתן ביחסי עובד ומעביד, לרבות השאלה   

בדבר עצם קיום יחסי עובד ומעביד ולמעט תובענה שעילתה בפקודת הנזיקין [נוסח חדש]. 

(1א)  בתובענה שעילתה במשא ומתן לקראת כריתתו של חוזה ליצירת יחסי עובד ומעביד, 
בתובענה שעילתה בחוזה כאמור לפני שנוצרו יחסי עובד ומעביד או לאחר שנסתיימו יחסים 
כאמור, או בתובענה שעילתה בקבלת אדם לעבודה או באי-קבלתו;"

אנחנו נתקדם ל-(א)(2), שאבד לי כרגע.

<היו"ר דוד רותם:>
מי שיכולים להיות צדדים להסכם קיבוצי מיוחד.
<נעמה מנחמי:>
"רשאי נשיא בית הדין הארצי או המשנה לו, מיוזמתו או על פי בקשה של בעל דין או של היועץ המשפטי לממשלה שהוגשה לפני תחילת הדיון או במהלכו, להורות שדיון בתובענה לפי הסעיף הקטן האמור, שהוא בעל חשיבות, דחיפות או רגישות מיוחדת, יתקיים בבית הדין הארצי."

יש לנו כבר התכתבויות בנושא שאתם יכולים לראות, אבל הייתי שמחה שהממשלה תתייחס קודם כל לפרקטיקה. כלומר, איך בחזונכם אתם רואים את זה. אין כל כך קריטריונים - -

<קריאה:>
יש.

<נעמה מנחמי:>
רגיש ומיוחד – כל דבר הוא רגיש ומיוחד.

<אורית קורן:>
לא, ממש לא. באופן עקרוני - -

<נעמה מנחמי:>
וגם לא ברור, לפחות לי - -

<היו"ר דוד רותם:>
מה זה "רגיש ומיוחד"? איפה "רגיש ומיוחד"? לא כתוב: "רגיש ומיוחד".
<נעמה מנחמי:>
"שהוא בעל חשיבות, דחיפות או רגישות מיוחדת".

ולא בדיוק ברור לי איך בדיוק זה ייעשה. אם אין כאן דרישה שזה יהיה מיוזמתו של אחד הצדדים, אז מה, נשיא בית-הדין הארצי יחשוב שיש איזה תיק שהוא ראוי שיבוא בפניו? איך הוא ישמע על התיק הזה? האם הוא יודע באיזה שלב נמצא התיק? כבר התחילו הוכחות בתיק? לא התחילו הוכחות בתיק? מה ייעשה במה שנעשה בתיק עד לאותו שלב?

<היו"ר דוד רותם:>
השאלות הטכניות לא מעניינות אותי. איך הוא ידע? – הוא יקרא את זה בעיתון.

<נעמה מנחמי:>
זה אולי החשש.

<היו"ר דוד רותם:>
לא. זה בכלל לא החשש. הוא יקרא בעיתון שיש שביתה, והוא רוצה שיושב-ראש ההסתדרות ושר האוצר יופיעו בפניו; ואם זה ילך לבית-דין אזורי, אז יופיעו שם עוד כמה. אלא אם כן זה שביתה ברכבת ישראל שאז גם בית-הדין האזורי יודע להוציא צו.

<אורית קורן:>
זה נועד לתת מענה לבעיה שכולנו רואים אותה מתוך מה שקורה בתקופה האחרונה.

<היו"ר דוד רותם:>
אני אגיד לך מה השאלה. השאלה היא אם זה צריך להיות מיוזמתו, או שצריך להוריד את המילה "מיוזמתו". דהיינו, אם יש בעיה כזאת ויש שביתה כללית במשק, יגיש היועץ המשפטי לממשלה בקשה והנשיא יחליט. היוזמה של בית-הדין לעשות את זה היא בעייתית רק מטעם אחד ויחיד – שאחד הצדדים מרגיש שבית-הדין מתערב בסכסוך, וזה לא צריך להיות.

<אורית קורן:>
הנקודה שאדוני מעלה מדברת אלי. אנחנו עוד נעשה התייעצות קלה, אבל יכול להיות שעל היוזמה של בית-הדין לעבודה – שאני מניחה שזה לא דבר רווח במיוחד - -

<היו"ר דוד רותם:>
זה הולך ממילא.

<אורית קורן:>
מישהו מבקש בדרך כלל. זה לא שפתאום הקיץ בית-הדין הארצי לעבודה, ואומר: אלי, אלי.

<נעמה מנחמי:>
אני אשמח שתתייחסו לעובדה שמדובר באיזשהו שינוי מגמה שהוא הפוך למגמה ביתר ההתדיינויות בבתי-המשפט. היום המגמה היא להעביר דברים מבג"צ לבתי-משפט לעניינים מינהליים, לאפשר ערעור, לאפשר דיון עובדתי יותר מלא. אני לא אומרת שבית-הדין הארצי לא יכול לשמוע ראיות או עדים, אבל הוא לא עושה את זה בצורה שעושה את זה הערכאה הדיונית, למיטב הבנתי.
<היו"ר דוד רותם:>
אין זמן. יש שביתה. את מבינה, לא מפנים אשפה. ואת רוצה לשמוע ראיות ויש לך זמן.

<לאה גליקסמן:>
בסכסוך קיבוצי, בכל מקרה, שמיעת ראיות זה רק ברשות בית-הדין. יש תקנות סדר הדין בסכסוך קיבוצי שמגבילות גם בבית-הדין האזורי, לא רק בבית-הדין הארצי. בסכסוך קיבוצי גם בבית-הדין האזורי וגם בבית-הדין הארצי, יש כללים אחרים לשמיעת ראיות. זה רק ברשות בית-הדין. אז כך שאין הבדל.

החוק - - - עבודה קבע איזשהו הסדר ייחודי של חלוקה בין בית-הדין הארצי כערכאה ראשונה, ובית-הדין האזורי כערכאה שנייה. הסכסוכים שמדובר עליהם – אני אפילו הייתי אומרת שטכנית הם הסכם קיבוצי מיוחד, כמו למשל מערכת הבריאות. בגלל שאין ארגון מעבידים במערכת הבריאות, אלא יש המדינה, קופת-חולים, הדסה, וכמה קופות – אם הם היו מקימים ארגון מעבידים במערכת הבריאות, אז היה הסכם קיבוצי כללי ונכנס לבית-הדין הארצי לפי סעיף 25(1). מכיוון שהם, או המוסדות להשכלה גבוהה, למשל, משיקולים שלהם, לא מקימים ארגון מעבידים, אלא הם חותמים – אנחנו קוראים לזה: הסכם קיבוצי פלורלי. זה אפילו לא הסכם קיבוצי מיוחד. הוא לא מוגדר בחוק הסכמים קיבוציים אבל זה סוג אחר של הסכם קיבוצי. זה איזשהו עניין טכני. זה שסכסוך הרופאים הוא סכסוך ארצי כמו כל השביתות הגדולות במשק, זה היה ברור. בגלל שטכנית זה הסכם קיבוצי מיוחד ולא כללי, אז לכאורה הסמכות היא לבית-הדין האזורי.

<היו"ר דוד רותם:>
אם זה על-פי בקשה של בא הדין או של היועץ המשפטי לממשלה - -
<לאה גליקסמן:>
אין התנגדות.

<אורית קורן:>
תיכף נעשה עוד התייעצות ונודיע. אבל אני מודה שלי באופן אישי זה נראה נכון וראוי.

<היו"ר דוד רותם:>
אני לא מבין, אַת ועדת שרים לענייני חקיקה?

<אורית קורן:>
לא. אבל זה מסוג הגמישויות שוועדת שרים לענייני חקיקה כן נותנת לדרג המשפטי - -

<היו"ר דוד רותם:>
אה, טוב לדעת.

<אורית קורן:>
- - להבדיל מהשאלה איזה שרים יהיו מעורבים בנושא הזה - -

<נעמה מנחמי:>
האם שר התעשייה, המסחר והתעסוקה או שר הרווחה יהיה.

<אורית קורן:>
- - יש פערים בנושא הזה, אני מוכרחה לומר.

<נעמה מנחמי:>
אני אשמח שתתייחסו במסגרת הדיונים הפנימיים שלכם על הנושא של "מיוזמתו", גם על השאלה של "לפני תחילת הדיון או במהלכו" ועד לאיזה שלב אפשר לעשות את זה. כי החשש שלי הוא - - 

<אורית קורן:>
בסדר. אחרי שמיעת ראיות, יכול להיות.

<נעמה מנחמי:>
אתה רואה לקראת סוף הדיון שההרכב לא לטובתך, אז פתאום תיזכר להקפיץ את זה, לבקש את זה - -

<היו"ר דוד רותם:>
אבל צריך שהנשיא יחליט לעשות את זה. זה שאני ביקשתי זה לא אומר כלום.

<נעמה מנחמי:>
נכון. אבל לא ראוי שיתחילו לעכב דיונים בשאלות איזה מותב ידון בזה, רק מאחר שאני חשה שבית-הדין לא הולך לקראתי וזו ההזדמנות שלי לנסות לארגן מחדש את הקלפים על-ידי זה ש - -

<אורית קורן:>
אני מוכנה למפות את זה בעיקר לעניין שמיעת הראיות. אם כבר רוצים לשמוע עדויות - -
<היו"ר דוד רותם:>
עזבו רבותי, אם זה שביתה במשק אז אני מבטיח שהיועץ המשפטי יבקש את זה לפני תחילת הדיון, כדי שיגיעו שר האוצר וזה ויתפסו את שני הראשים וינפצו. על מה אתם מדברים?
<נעמה מנחמי:>
לכן אין קושי עם זה ש - -

<אורית קורן:>
אני נוטה להסכים, וכמו שציינה בצדק השופטת גליקסמן, זה משהו שבגלל הגדרות חדות נופל במקום הלא-נכון. אבל עניינית, כשהיינו חושבים מה החלוקה הנכונה, היינו שמים את זה בבית-הדין הארצי. פשוט, טכנית זה לא נופל בתוך ההגדרה וזה איזשהו תיקון טעות כזה.

<היו"ר דוד רותם:>
טוב. מה עוד יש לנו?

<נעמה מנחמי:>
אנחנו בסעיף 26 – ערעור לפני בית-הדין הארצי. נכון? לא דילגתי על משהו?

<קריאה:>
איזה עמוד?

<נעמה מנחמי:>
זה מתחיל מסוף עמוד 13.

"26. ערעור לפני בית הדין הארצי: 

(א) פסק דין של בית דין אזורי לפי סעיף 24(א) ניתן לערעור לפני בית הדין הארצי; כל החלטה אחרת של בית דין אזורי ניתנת לערעור אם נתקבלה רשות לכך מנשיא בית הדין הארצי או סגנו או שופט של בית הדין הארצי שנתמנה לכך על-ידי הנשיא. רשות כאמור בסעיף קטן זה, לגבי החלטה אחרת, תינתן אם שוכנע בית הדין כי אם הערעור על ההחלטה יידון במסגרת הערעור על פסק הדין ולא באופן מיידי, יהיה בכך כדי להשפיע באופן ממשי על זכויות הצדדים או שעלול להיגרם לצד להליך נזק של ממש, או שעלול להתנהל הליך מיותר או בדרך שגויה.


(א1) על אף הוראות סעיף קטן (א), לא תינתן רשות ערעור על סוגי החלטות ששר המשפטים קבע, בצו, בהתייעצות עם שר התעשייה המסחר והתעסוקה, ובאישור ועדת החוקה חוק ומשפט של הכנסת; נקבע סוג החלטה בצו כאמור, יחול הצו על החלטה שהתקבלה לאחר תחילתו . [עדיין אין רשימה]" – אבל אפשר לקבל איזשהו מושג כללי לגבי הרשימה - -

<קריאה:>
- - - יש נוסח מוצע.

<נעמה מנחמי:>
מה? יש לכם כבר - - -?

<דארין דניאל:>
יש לנו כבר נוסח, כן.

<היו"ר דוד רותם:>
ההתייעצות כבר התקיימה?

<קריאות:>
לא.

<היו"ר דוד רותם:>
נו, אז קודם כל תקיימו התייעצות. אל תגידו לי על רשימה בלי התייעצות. אני לא מוסמך לאשר אותה, אפילו אם אני רוצה.

<קריאה:>
לא, ברור.

<נעמה מנחמי:>
בכל מקרה מדובר בתיקון זהה, אפשר להגיד אפילו, לא דומה אלא זהה, לתיקון שנעשה בחוק בתי-המשפט. הוועדה כבר דנה והחליטה. אני חושבת שאין קושי מיוחד. 
"סעיף (ב): פסק דין של בית דין אזורי לפי סעיף 24(ב) ניתן לערעור לפני בית הדין הארצי; בערעור כאמור ידון בית הדין הארצי בשלושה שופטים בלבד, ויחולו בו סדרי הדין ודיני הראיות החלים בערעורים פליליים בבית משפט." – זה לא תוקן - -

<לאה גליקסמן:>
אבל יש אופציה למותב מורחב גם בערעור פלילי ב-20(א1) פסקה (2). זה פשוט הופיע בהרכב המורחב. אבל זה מוסדר שיהיה הרכב מורחב גם בזה.

<אורית קורן:>
הקראת את זה קודם, דיברנו על זה. על שלושה שופטים בלבד.

<נעמה מנחמי:>
כן, כן. כשקראתי את זה עכשיו אז כבר ראיתי – אבל מאחר שכבר התחלתי אז נסיים.

"(ג) פסק דין בערעור לפי סעיף קטן (ב) דינו לענין ערעור נוסף כדין פסק דין של בית משפט מחוזי בערעור פלילי."

אורית, אנחנו דיברנו על פליליים. אולי נמשיך לדבר על זה אחר כך.

<היו"ר דוד רותם:>
מה?

<נעמה מנחמי:>
על נושאים פליליים בבית-הדין באופן כללי.
<היו"ר דוד רותם:>
אין בעיה. לא היום.

<נעמה מנחמי:>
אבל נדבר על זה אחר כך.

סעיף 27, סמכויות רשם – ההצעה כאן לעניין סמכויות רשם היא בגדול הצעה של הרחבת הסמכויות, הגדלת הסכומים ועוד דברים כפי שיפרטו לנו כאן משרד המשפטים. השאלה העיקרית שלי בנושא, לפני שאנחנו קוראים את הנוסח, היא אם אנחנו עושים השוואה להרחבת סמכות הרשמים כפי שעשינו לגבי רשמים בבתי-המשפט הרגילים, מדוע לא להגדיר אותם כפי שהוועדה הכריעה לגבי רשמים, להגדיר אותם כרשם בכיר - -

<היו"ר דוד רותם:>
לא, לא, לא. סליחה, סליחה.

<נעמה מנחמי:>
אתה נותן להם סמכויות כפי שנתת שם.

<היו"ר דוד רותם:>
אני נותן להם סמכויות, אבל לא רוצה להגדיר אותם כרשמים בכירים. 

<קריאה:>
אבל פה יש להם - - -

<קריאה:>
זה גם קיים - -

<היו"ר דוד רותם:>
לא, תעזבו. רבותי, אתם יודעים, רשם בכיר זה שיגיש בקשה ויבוא לוועדה – תודה רבה.

<נעמה מנחמי:>
אתה נותן כאן סמכויות מאוד רחבות - -

<אורית קורן:>
אז רק נדמה לך שזו הרחבה גדולה. כי בעצם מ-41 ל-50, ועוד שתי סמכויות נלוות - - 

<לאה גליקסמן:>
שתי עילות. שתי עילות תביעה.

<אורית קורן:>
- - שכמובן, רק בסכומים הנמוכים - -

<נעמה מנחמי:>
כמה תביעות מתוך התביעות היום הן עד 50,000 שקלים בבתי-הדין לעבודה?

<לאה גליקסמן:>
אני אגיד לך. זה לא ייתן אינדיקציה כמה תביעות עוברות לסמכות רשם. כי גם אם תביעה היא עד 50,000 אבל היא כוללת 10,000 ש"ח פיצוי על עוגמת נפש, אז זה לא יעבור לרשם. המבחן של סמכות רשם הוא כפול, הוא גם עילה וגם סכום. בבית-הדין לעבודה רשמים היו מוסמכים לדון בשכר עבודה לפי "חוק הגנת השכר" מאז הקמתו. למעט שני סעיפים בתוספת החמישית, כל הדברים האחרים הם שכר עבודה לפי "חוק הגנת השכר". 

<היו"ר דוד רותם:>
רבותי, אין שום בעיה. בבית-הדין לעבודה, הלוואי ש-90% מהתיקים ילכו לרשמים. סליחה, השופטת.

<נעמה מנחמי:>
וזה למה? אני פשוט לא מבינה.

<היו"ר דוד רותם:>
כי הרשמים "גומרים" תיקים. הם עובדים שם מהר. אין בלבולי ראש, אין נציגי ציבור, אין כלום. יושבים, נכנסים, "גומרים" את התיק ושלום על ישראל. 

<אורית קורן:>
בשביל שאת תהיי רגועה – זה שוליים מאוד קטנים. קורה לא אחת – והשופטת גליקסמן יודעת להגיד את זה בצורה יותר מדויקת ממני – שהסכסוך הוא מעורב, ויש בו נגיד את הנושאים שכבר היו קודם לכן בסמכות, ואז נכנס בסכומים מאוד נמוכים - -

<לאה גליקסמן:>
אני אתן לך דוגמה. עובד שעבד חצי שנה, והוא בא ותובע שכר עבודה מולן, פדיון חופשה, ולא נתנו לו הודעה מוקדמת. פיצוי על הודעה מוקדמת לעובד שעבד שישה חודשים הוא שכר של שישה ימי עבודה. בשביל הצ'ופצ'יק בתביעה הזאת, של השכר של שישה ימי עבודה, אני צריכה להעביר את זה למותב. הרעיון היה לאחד את התיקים האלה אצל הרשמים, שעל שתי עילות נפוצות, והסכומים הם – רשם גם ככה לשכר עבודה, יש לו סמכות היום עד 41,000. השינוי הוא לא מהותי כמו שזה נראה.

<אורית קורן:>
שינוי קטן. נכון.

<נעמה מנחמי:>
טוב, נקרא את הנוסח המוצע. מאחר שמוצע לתקן בכמה סעיפים, נקרא כבר הכול. 

"(א) סמכויותיו ותפקידיו של הרשם וערעור על החלטותיו יהיו בהתאם לסעיפים 1)90 ,89 ,88 

 ,87 ,86)" – אני מניחה שזה אמור להיות הפוך איכשהו – "עד 101 ," – יש פה עוד         
              רשימה של סעיפים, מאחר שאנחנו לא נוגעים, נוותר על זה – "בתיאומים ובשינויים       

המחוייבים לפי הענין. 

ב) (1) בנוסף לאמור בסעיף קטן (א) תהיה גם לרשם הסמכות הנתונה לבית דין אזורי                          

בתובענות לשכר עבודה כמשמעותו בחוק הגנת השכר" - - 

<היו"ר דוד רותם:>
מה שכן, את כל המספרים האלה צריך למספר נכון.

<קריאות:>
כן, רצוי.

<נעמה מנחמי:>
כן.

"תשי"ח-1958, ובתובענות לקצבה כמשמעותה בחוק האמור, למעט תובענות שענינן עצם הזכאות לקצבה," – קודם לכן היה: "אם שכר העבודה או הקצבה אינם עולים על 39,200", אבל אני מניחה ש-41 זה מאחר ש - -

<לאה גליקסמן:>
זה פשוט מתעדכן כל הזמן לפי מדדים.

<נעמה מנחמי:>
כן.

"וכן בכל תובענה כספית אחרת שבין עובד למעבידו שעניינה הזכויות שהעובד זכאי להן עקב עבודתו, לפי חוק או לפי צו הרחבה כמשמעותו בחוק הסכמים קיבוציים, התשי"ז – 1957, המנויים בתוספת החמישית, ובלבד שסכום התובענה אינו עולה על 50,000 שקלים חדשים" 
"עקב עבודתו" זה גם, לדוגמה, השאלה אם הוא היה עובד בכלל?

<לאה גליקסמן:>
כן. 

<נעמה מנחמי:>
וזה - - - רשם? כלומר, השאלה אם הבן-אדם היה עובד או - -

<אורית קורן:>
זו שאלה אינצידנטלית.

<לאה גליקסמן:>
זו שאלה אינצידנטלית. גם היום הוא עושה אותה.

<אורית קורן:>
כשהוא מבקש שכר והתשובה היא: הוא לא עבד, אז היא מתבררת. אבל זה המצב גם היום.

<היו"ר דוד רותם:>
היום זה עד 41,000 שקל ומתעוררת השאלה, אז אתה מכריע ביניהם.

<נעמה מנחמי:>
לא, היום זה היה יותר מצומצם.

<אורית קורן:>
היום זה גם שכר עבודה.

<לאה גליקסמן:>
זה שכר עבודה, זה מתעורר כשאלה אינצידנטלית.

<דבורה אליעזר ספיר:>
סליחה. המבחן הוא אותו מבחן של "חוק הגנת השכר", מכיוון שב"חוק הגנת השכר" השכר מוגדר לרבות כמה דברים שמקבל העובד עקב עבודתו. כדי להכניס סכומים נוספים שיכול להיות ולא יוגדרו כשכר, אז זה נכון לכתוב: "תשלומים נוספים שקיבל העובד עקב עבודתו". כלומר, זה בא ברצף עם ההגדרה שב"חוק הגנת השכר" - - -. אז ככה צריך לקרוא את זה, לדעתי.

<נעמה מנחמי:>
טוב.

"ובלבד שסכום התובענה אינו עולה על 50,000 שקלים חדשים, והחלטת בית הדין האזורי בערעור על החלטת הרשם לפי סעיף קטן זה תהיה נתונה לערעור נוסף ברשות לפני בית הדין הארצי בשאלה משפטית; הרשות יכול שתינתן בגוף החלטת בית הדין האזורי או מאת נשיא בית הדין הארצי או סגנו. 
(2) רשם בית דין אזורי רשאי לתת צו המחייב מעביד למסור לעובד מסמכים שחובה על מעביד להנפיק על פי חוק" – ואני ביקשתי שנכין איזשהו טופס להנגיש את הדבר לציבור וגם כדי שלוועדה יהיה ברור מה בדיוק נכנס בתוך סעיף (2) הזה.

<לאה גליקסמן:>
הבעיה היא שהמסמכים משתנים. 

<היו"ר דוד רותם:>
כל שבוע.

<לאה גליקסמן:>
אני לא בטוחה שכדאי לעשות רשימה, כי אז - -

<נעמה מנחמי:>
לא. אני לא רוצה להכניס את הטופס כתוספת. אבל הייתי שמחה שאדם שמגיע לבית-הדין, בוודאי כשהוא אינו מיוצג, שיהיה לו טופס. כמו בהוצאה לפועל, שמסמנים איקסים במקומות של מה אני מבקש בעצם.

<לאה גליקסמן:>
בתקנות סדר הדין שלנו יש טופס תביעה לשכר מולן וטופס תביעה לפיצויי פיטורים. יש לנו טפסים כאלה בתקנות, ואנשים מגישים על טופס. יש לנו כרגע ועדה שעובדת על תיקון תקנות סדרי הדין. אולי אפשר שיהיה טופס כזה, להוסיף לטפסים האלה ולעשות את זה בצורה מסודרת, שיישבו ויחשבו איזה נושאים יש.

<נעמה מנחמי:>
מי אחראי על זה?

<לאה גליקסמן:>
אני לא זוכרת. יש ועדה שעובדת על תיקון סדרי דין.

<נעמה מנחמי:>
- - -

<קריאה:>
להציף את זה בפניה.

<נעמה מנחמי:>
"(ב1) שר המשפטים ושר העבודה והרווחה," – שזה יהפוך להיות: התעשייה, המסחר והתעסוקה – "בהתייעצות עם נשיא בית הדין הארצי, עם ארגון העובדים המייצג את המספר הגדול ביותר של עובדים במדינה ועם ארגונים ארציים של מעבידים שלדעת השרים הם יציגים ונוגעים בדבר ובאישור ועדת החוקה של הכנסת, רשאים בצו להגדיל את הסכום הנקוב בסעיף קטן (ב); תובענה לשכר עבודה או לקצבה או תובענה כספית אחרת כמשמעותה בסעיף קטן (ב) להגדלת הסכום כאמור" - -

<אורית קורן:>
לא. "תובענה כספית אחרת להגדלת הסכום כאמור".

<היו"ר דוד רותם:>
כן.

<נעמה מנחמי:>
אוקיי. להגדלת הסכום כאמור הוסיפה לסמכותו של רשם? מוסיפה לסמכותו? משהו כאן בסעיף לא - -

<אורית קורן:>
יש פה איזו בעיה.
<קריאה:>
כן, בואי נראה בנוסח. הנה הנוסח המקורי.

<נעמה מנחמי:>
אולי זה טעות של האתר שממנו לקחתי את זה.

<קריאה:>
לא. זה קיים גם בחוק.

<נעמה מנחמי:>
נראה לי שזה צריך להיות: "המוסיפה לסמכותו של הרשם". שחסרה שם מ"ם.

<היו"ר דוד רותם:>
כן.

<קריאה:>
כן, זה המשמעות בעצם.

<נעמה מנחמי:>
"וערב תחילתו של הצו היתה תלויה ועומדת לפני בית דין אזורי לעבודה, ולא החלו בשמיעת עדים, רשאי שופט של בית הדין להעבירה לדיון לפני רשם."

<לאה גליקסמן:>
הרעיון הוא שאם גדל הסכום, אז אפשר להוריד.

<אורית קורן:>
אני מניחה שאת צודקת, שרק מ"ם חסרה שם.

<נעמה מנחמי:>


"(ב2) תובענה לשכר עבודה הכוללת פיצוי הלנת שכר כמשמעותו בסעיף 17 לחוק הגנת השכר, תשי"ח-1958 וכן תובענה לקצבה הכוללת פיצוי הלנת קצבה כמשמעותו בסעיף 16 (ג) לחוק האמור, יראו לענין הסכום הנקוב בסעיף קטן (ב) כאילו לא כלול בה פיצוי כאמור. 

(ב3) שר המשפטים רשאי, בצו, בהסכמת שר התעשייה המסחר והתעסוקה, לאחר התייעצות עם נשיא בית הדין הארצי ובאישור ועדת החוקה חוק ומשפט של הכנסת, לשנות את התוספת החמישית." – שכוללת את העניינים ש - -

<ענבל רונן:>


החוקים לפיהם רשם יכול לפסוק זכויות לעובד.
<נעמה מנחמי:>
אוקיי. הנוסח כפי שהוא – הערות? מקובל? 
אנחנו גם שינינו, שימו לב ל"אישור ועדת החוקה", ולא "העבודה והרווחה", לגבי הגדלת הסכום.

<היו"ר דוד רותם:>
אני לא הייתי מסכים.

<נעמה מנחמי:>
זה תיקון שלהם בעצם, זה תיקון שאתם הצעתם - - -

<היו"ר דוד רותם:>
אני רואה שב(ב1) את שינית מ"וועדת העבודה והרווחה" ל"וועדת החוקה".

<נעמה מנחמי:>
ב(ב1)? איפה זה? לא, אל"ף זה 2, ובי"ת, לא אני שיניתי. זה הממשלה שינתה, אני חושבת.
<אורית קורן:>
זה אנחנו. נכון. אנחנו שלמים עם הבקשה.

<נעמה מנחמי:>
זה גם נכון. לא? יש דברים שעדיין צריכים להיות אצלנו.

<היו"ר דוד רותם:>
לא, לא. הכול צריך להיות בעבודה והרווחה. כל החוק הזה היה צריך להיות בעבודה והרווחה. 

<נעמה מנחמי:>
גם הוצאה לפועל אני חושבת שכדאי להעביר לעבודה והרווחה.

<היו"ר דוד רותם:>
לא, הוצאה לפועל עובר למעמד האישה. יחד עם כמה חוקים שאני מעביר - -

<נעמה מנחמי:>
יחד עם הקודיפיקציה האזרחית.

<היו"ר דוד רותם:>
שזה עובר למדע.

כן, הלאה.

<נעמה מנחמי:>
אז אין הערות? בסדר.

<קריאה:>
סיימנו?

<נעמה מנחמי:>
לא, לא סיימנו. לא כל כך מהר. אתם גם חייבים לנו כמה תשובות. אז ניאלץ ממילא להתכנס.

<אורית קורן:>
חמש דקות, ואנחנו יכולים לתת לכם את התשובות על שתי השאלות.

<היו"ר דוד רותם:>
כי אני הזמנתי את מקלב.

<נעמה מנחמי:>
מה, להצבעות?

<היו"ר דוד רותם:>
כן, יש לו הסתייגות. יש לו הסתייגות אחת.

<נעמה מנחמי:>
טוב.

<אורית קורן:>
חמש דקות, ואנחנו נותנים לכם את שתי התשובות.

<נעמה מנחמי:>
"39. תחולת הוראות

סעיפים 68 עד 81" – נמחק ה"רישה" – "82(ב) ו-82א לחוק בתי המשפט, ותקנות שהותקנו לפי סעיף 
73 לחוק האמור יחולו על בית-הדין בשינויים המחוייבים, אלא שסמכות נשיא בית המשפט העליון 
לפי הסעיפים האמורים, למעט הסמכות לפי סעיף 72, תהיה מסורה לנשיא בית הדין הארצי, 
ולענין סעיף 77 לאותו חוק יהיה בית-הדין מוסמך לדון רק בתובענות שבתחום סמכותו העניינית." 

אני קצת אבדתי, אבל בואו נעצור שנייה ב-81 רישה ו-82. מה ההסבר? 

<היו"ר דוד רותם:>
לא זה בסדר גמור. לא צריך. רק 82(ב). הם צודקים.

<לאה גליקסמן:>
כן, רק 82(ב). שיהיה פורמלי שמנהל בתי-המשפט - - -

<היו"ר דוד רותם:>
כי אחרת יהיה צריך גם בדברים האלה עם שר התעשייה, המסחר והתעסוקה, ועם זה.

<אורית קורן:>
אל"ף, הוא סעיף שעסוק בין היתר למשל במינוי של מנהל בתי-המשפט. שזה משהו כללי לגבי כולם.
<נעמה מנחמי:>
אוקיי, וב-81 רישה מה מופיע לנו? 

<היו"ר דוד רותם:>
- - -

<נעמה מנחמי:>
לא. מוצע להוריד את המילה "רישה".

<לאה גליקסמן:>
כי זה היה טעות. כל 81 צריך לחול בבית-הדין עם התיקון טעות סופר. זה פשוט היה טעות, ה"רישה" היה טעות. כנראה זה איזשהו גלגול קודם שלא עשו התאמה.

<נעמה מנחמי:>
סעיף 43, ביצוע ותקנות – אני אשמח לקרוא אותו כדי שנראה שאין דברים שראוי שיבואו בפני ועדה. 

<היו"ר דוד רותם:>
כל התקנות האלו ראוי שיבואו בפני ועדת העבודה והרווחה. זה ברור.

<אורית קורן:>
אנחנו מוכנים, לא זאת ולא זאת. זה מה שאנחנו מציעים כי זה המצב שקיים כיום.

<היו"ר דוד רותם:>
זה שאתם לא רוצים שיבדקו את התקנות, אני יודע.

<אורית קורן:>
זה המצב הקיים היום לגבי כל סדרי הדין. לא רק לגבי - - 

<נעמה מנחמי:>
נכון להיום, תקנות 9 ו-10 הם באישורה של ועדת החוקה,חוק ומשפט, אבל בואו נחזור אחורה ונקרא אותם רק למען הסדר הטוב. סעיף 43:
"
"(א) שר המשפטים ושר העבודה ממונים על ביצוע חוק זה והם רשאים להתקין תקנות בכל ענין הנוגע לביצועו.
(2) שר המשפטים רשאי, לאחר התייעצות עם שר העבודה, להתקין תקנות בדבר סדר הדין בבית הדין, לרבות תקנות בדבר ערעורים וכן תקנות בדבר - 
(1)   מועדים לישיבות הרגילות של בית הדין; 
(2)   פרסום פסקי דין; 
(3)   אגרות בית דין ופטור מהן;"

אז אגרות ממילא צריכות להגיע לועדת החוקה דרך חוק בתי-המשפט?

<לאה גליקסמן:>
אגרות עובר את משרד האוצר.

<נעמה מנחמי:>
אז יכול להיות שראוי, כמו שאגרות רגילות לפי חוק בתי-המשפט - -

<היו"ר דוד רותם:>
ראוי אולי שנשלח את זה לוועדת הכספים.

<נעמה מנחמי:>
זה הולך או לכספים או לחוקה. השאלה היא למי מהם זה הולך.

<דארין דניאל:>
זה תמיד מגיע לכאן, תקנות האגרות.

<היו"ר דוד רותם:>
- - - שזה ילך לאן שזה רוצה. ששר המשפטים ושר האוצר יחליטו יחד עם שר התעשייה, המסחר והתעסוקה לבד על כל ההוצאות.

<נעמה מנחמי:>
לא, זה לא יכול להיות. השאלה אם בסופו של דבר זה כספים או חוקה. בחוקה נידונות ועדות לפי חוק בתי-המשפט כל התקנות שעניינן אגרות. אז למה שגם זה לא יהיה?

<היו"ר דוד רותם:>
 זה ילך ממילא כי זה אגרות בית-דין. זה הולך דרך חוק בתי - - 

<נעמה מנחמי:>
לא. אני לא בטוחה שזה מסודר. אני חושבת שראוי להסדיר - - 

<דארין דניאל:>
בדרך כלל זה מגיע.

<קריאה:>
פשוט תמיד נגרר אחרי - -

<דארין דניאל:>
זה תמיד נגרר עם בתי-משפט רגילים - -

<נעמה מנחמי:>
אז בוא נבהיר את זה - -

<היו"ר דוד רותם:>
טוב, תבהירי את זה. מי שחושש שלא תהיה לו עבודה - -

<נעמה מנחמי:>
כן. זה החשש העיקרי שלי.

<היו"ר דוד רותם:>
קדימה, קדימה. אני יודע.

<נעמה מנחמי:>

"(4)   הטלת הוצאות משפט, הערכתן וקביעת שכר טרחה של עורכי הדין ששופט או רשם רשאים להקציב להם בעד פעולותיהם לפני בית הדין;"

<היו"ר דוד רותם:>
כן, הלאה.


"(5)   סעד משפטי; 
(6)   תשלום לנציגי ציבור; 
(7)   דמי נסיעה, אוכל ולינה ושכר בטלה של עדים; 
(8)   הארכת מועדים לעשיית דבר שבסדרי דין או שבנוהג, אף אם נקבעו בחיקוק. 
(9)   קביעת שיעורי התשלומים שרשאי בית דין או רשם לחייב בהם בעל דין בהליך אזרחי עבור רישום פרוטוקול הדיון, בין ידנית ובין במכשיר הקלטה או באמצעים אחרים" - -

<נעמה מנחמי:>
זה ללא אישור ועדה? אה, לא, זה כן. אז 9 ו-10 הם ממילא כבר באישור הועדה.

<היו"ר דוד רותם:>
"(להלן - התשלומים), לרבות - 
(1)   סוגי ההליכים בהם ניתן להטיל את התשלומים; 
(2)   דרכי גביית התשלומים; 
(3)   מועדי הטלתם;
(4)   התחשבות ביכולתו הכספית של בעל הדין; 
(10)קביעת אגרה מיוחדת שתיועד למימון רישום פרוטוקולים כדרך שתיקבע בתקנות. 
(ג)   תקנות לפי סעיף קטן (ב)(9) ו-(10) טעונות אישורה של ועדת החוקה חוק ומשפט של הכנסת."

תודה רבה לכם.

<נעמה מנחמי:>
אז הוספנו את (3). זהו.

היה לכן בקשה לסעיף תחילה כלשהו או משהו כזה?

<היו"ר דוד רותם:>
אתה רצית איזה הסתייגות, כן?

<אורי מקלב:>
רק בנושא של הוועדות בדיון בנושאים רפואיים. אני מודה שאני לא בתוך העניין ולא באתי בתוך העניין, אבל אני מבין שהיתה כאן פנייה מארגוני הנכים בנושא הזה. שמעתי גם את עמדתך שאמרת להם כאן בוועדה שאתה לא בעד להוסיף את זה, והנימוקים שלך אתך. אני מבקש ממך, מכיוון שחבר הכנסת אברהם מיכאלי שהיה אמור להיות בעניין הזה לא נמצא, אם תרשה שנעלה את זה עכשיו - -

<היו"ר דוד רותם:>
אתה תרשום את ההסתייגות - -

<אורי מקלב:>
- - ועד ההצבעה האחרת אנחנו נדע, נגיע להסכמות בעניין הזה, אם מורידים את זה או שאנחנו - -

<היו"ר דוד רותם:>
תגיעו לכמה הסכמות שאתם רוצים. אני רושם את ההסתייגות שלכם. 
הם רוצים לרשום הסתייגות שבית-הדין לעבודה בערעורים של ביטוח לאומי זה לא יהיה רק בשאלה משפטית, אלא בכלל.

<אורית קורן:>
זה גם ממש לא שייך לחוק הזה. זה בכלל מוסדר בחוק אחר.

<היו"ר דוד רותם:>
מה זה חשוב?

<קריאה:>
זה ב"חוק הביטוח הלאומי" מוגדר.

<אבנר עורקבי:>
אז בכלל למה לדון על סמכויות שלהם? - - - תוספת השלישית - -

<היו"ר דוד רותם:>
זה בית-הדין לעבודה. הם רוצים להכניס את זה פה. 

<נעמה מנחמי:>
תיקון עקיף לבית-הדין - -

<היו"ר דוד רותם:>
בסדר, גמרנו, רבותי. זה מה שהם רוצים.

הצבעה 
בעד ההסתייגות – 1

נגד – 1 

נמנעים – אין
ההסתייגות לא נתקבלה.
טוב, מי בעד ההסתייגות? אחד. מי נגד ההסתייגות? אחד. ההסתייגות נפלה.
<נעמה מנחמי:>
רגע, אנחנו לא יכולים עדיין לעשות הצבעות מאחר שאנחנו מחכים לתשובות ממשרד המשפטים בשני דברים.

<לאה גליקסמן:>
נעשה הפסקה.

<היו"ר דוד רותם:>
על ההסתייגות אני יכולתי להצביע כי מקלב רוצה ללכת.

<אורי מקלב:>
באמצע ועדה.

<נעמה מנחמי:>
לפני שאתה מצביע בטעות על החוק, אז רק הזכרתי.

<היו"ר דוד רותם:>
אני עוד לא מצביע על החוק. אני רוצה רק לשחרר את אורי.

<דורית ואג:>
הוא אף פעם לא מצביע בטעות. מה זה "בטעות"?

<נעמה מנחמי:>
אני צחקתי.

<היו"ר דוד רותם:>
בדיוק. טוב, תבדקו לי.

<אורית קורן:>
אבל אנחנו מתנגדים לזה ומסתייגים מזה.

<אורי מקלב:>
תודה, אדוני.

<היו"ר דוד רותם:>
להתראות, אורי.

<נעמה מנחמי:>
אורית, אם אנחנו מסיימים את החוק היום, אני כן רוצה לדון על הנושא הפלילי.

<אורית קורן:>
כמה יש לדון כאן - -

<נעמה מנחמי:>
מה?

<אורית קורן:>
אני לא מבינה מה יש לדון כאן, אבל אתם מחליטים על מה דנים. לא אנחנו. אני באמת לא מבינה.

<נעמה מנחמי:>
יש טענה שחוזרת ונשמעת לגבי הנושאים הפליליים בבית-הדין לעבודה. בין היתר, מאחר שעכשיו גם דרך התובעים שמגיעים לבית-הדין, שהם לא כולם בעלי עבר פלילי. שהנושא הפלילי הוא - -

<אורית קורן:>
אני מקווה שהם לא בעלי עבר פלילי.

<נעמה מנחמי:>
לא. הם לא בעלי רקע במשפט פלילי. בואי נגדיר את זה ככה.

<היו"ר דוד רותם:>
את אותן טענות אני שומע גם לגבי כל מיני עתירות שמגיעות לבית-המשפט העליון. שהשופטים, אין להם מושג במשפט מינהלי. או שופטים שדנים בענייני מסים. זה קיים בכל בית-משפט. לא צריך בית-הדין לעבודה לשנות את הנהלים בגלל חששות. אני מכיר גם שופטים בבית-המשפט העליון שאין להם מושג - - -

<נעמה מנחמי:>
לא. אבל החשש לגבי בתי-הדין לעבודה הוא שמאחר שאין ריכוז של הדיונים הפליליים אצל שופטים מסוימים, שמטבע הדברים הם רוכשים פחות - - 

<אורית קורן:>
אל"ף, יש לא מעט.

<היו"ר דוד רותם:>
אני מקווה שגם בבית-המשפט העליון אין ריכוז אצל שופטים מסוימים. יש יומן אוטומטי.

<נעמה מנחמי:>
יש שופטים מסוימים שמומחים לדברים - -

<היו"ר דוד רותם:>
אני שמעתי שהיומן הוא אוטומטי.

<נעמה מנחמי:>
- - יש שופט שהוא יותר נזיקי, יש איזשהו ריכוז כדי ש - -
<אורית קורן:>
לא. לאו דווקא, לא דווקא. אני לא חושבת שזה נכון, אבל בכל מקרה - - 
<היו"ר דוד רותם:>
טוב, תבדקו לי את הנושא של היוזמה.

<אורית קורן:>
חמש דקות.

<היו"ר דוד רותם:>
חמש דקות, טוב. 

<נעמה מנחמי:>
לא רק היוזמה, היה לנו גם - -

<אורית קורן:>
ונציגי ציבור.
<קריאה:>
הכהונה.

<נעמה מנחמי:>
הכהונה, היוזמה, ועד איזה שלב אפשר לעשות את - -

<אורית קורן:>
אז מתי לחזור אליכם עם תשובה?

<היו"ר דוד רותם:>
חמש דקות.

<דורית ואג:>
- - - עשר.

<נעמה מנחמי:>
בואו נעשה את זה עשר.

<(הישיבה נפסקה בשעה 10:35 ונתחדשה בשעה 10:50.)>
<נעמה מנחמי:>
טוב, נשארו לנו שלושה נושאים. אה, רגע, אנחנו לא בשידור.

<היו"ר דוד רותם:>
למה שלושה? שניים.

<נעמה מנחמי:>
שלושה.

<היו"ר דוד רותם:>
שניים.

<דורית ואג:>
יש לנו שבע דקות.

<היו"ר דוד רותם:>
שניים. הלאה.

<נעמה מנחמי:>
טוב, נושא ראשון. קדנציות – שלוש פלוס שלוש, או ארבע פלוס ארבע?

<לאה גליקסמן:>
אני, בתור מערכת שנעזרת בנציגי הציבור, בכל זאת מבקשת שזה ישקול שזה יהיה שלוש פלוס שתי הארכות של שלוש.

<היו"ר דוד רותם:>
אין אפשרות כזאת.

<אורית קורן:>
השאלה היא אם אפשר את ההארכה השלישית לעשות רק במקרים מיוחדים.

<היו"ר דוד רותם:>
רבותי, אין אפשרות לפעם שלישית.

<אורית קורן:>
אז נלך על ארבע וארבע.

<היו"ר דוד רותם:>
אין בעיה.

<נעמה מנחמי:>
אוקיי. הדבר הבא הוא נושא הרכב בית-הדין, הרחבה של ההרכב. אני אקרא את הנוסח שהציעה הממשלה – לא בכחול, אלא מה שהיא שלחה לאישור הוועדה.

<דארין דניאל:>
סליחה, את יכולה להפנות אותנו לעמוד?

<נעמה מנחמי:>
כן, 9. זה בחלק של הממשלה, הפסקה השלישית.

"20. הרכב בית הדין הארצי  (א) בית הדין הארצי ידון בחמישה, שהם שלושה שופטים ושני נציגי ציבור - נציג עובדים ונציג מעבידים; ואולם רשאי נשיא בית הדין הארצי או המשנה לו להורות, לפני תחילת הדיון בעניין מסוים או במהלכו, כי הדיון בו יתקיים לפני מספר בלתי זוגי גדול יותר של שופטים ולפני שני נציגי ציבור - נציג עובדים ונציג מעבידים או לפני ארבעה נציגי ציבור - שני נציגי עובדים ושני נציגי מעבידים, אם מצא כי אותו עניין מעלה שאלות משפטיות שמפאת קשיותן, חשיבותן, או חידושן יש מקום לדיון בפני הרכב מורחב כאמור."

זה בסדר?

<היו"ר דוד רותם:>
מצוין.

<נעמה מנחמי:>
טוב. והדבר האחרון הוא נושא סמכות בית-דין אזורי, סעיף 24(ג) שנמצא בעמוד 11. 

<היו"ר דוד רותם:>
זה למחוק את "מיוזמתו".

<נעמה מנחמי:>
- - שהצענו למחוק "מיוזמתו", וביקשנו את התייחסות משרד המשפטים גם לנושא של השלב בדיון שבו זה נעשה. 

<אורית קורן:>
מקובל עלינו להוריד את "מיוזמתו". ולגבי השלב, אנחנו חושבים שבכל זאת צריך להשאיר איזשהו מרחב של גמישות ואנחנו כן מוכנים שייאמר שאחד השיקולים שצריך לשקול הוא גם השלב שבו - - -

<היו"ר דוד רותם:>
אין שום בעיה. תעבירו את זה באמצע הראיות, בסוף הראיות, לקראת סיכומים. הרי גם צריך קצת היגיון.
<אורית קורן:>
נכון. בדיוק.

<נעמה מנחמי:>
איך את רוצה שננסח את זה, שזה יהיה?

<אורית קורן:>
מבחינתי זה יכול להישאר as is כי אני מסכימה שההיגיון והצורך להפעיל שיקול דעת שיפוטי בצורה שלוקחת בחשבון את כל הפרמטרים, ממילא מטבע הדברים צריך לקחת בחשבון גם את זה. אבל זה לא בנפשי שייכתב - -

<נעמה מנחמי:>
ומה אם לקבל את עמדת בית-הדין בנושא הזה?

<אורית קורן:>
לא. זה לא הולך ככה. לא מנהלים כזה דיאלוג בין רשויות.

<היו"ר דוד רותם:>
נעמה, תמחקי את המילה "מיוזמתו". "רשאי נשיא בית-הדין הארצי או המשנה לו" – תמחקי את " מיוזמתו או" - - 

<נעמה מנחמי:>
אז אני אקריא: "על-פי בקשה של בא הדין או של היועץ המשפטי לממשלה שהוגשה לפני תחילת הדיון או במהלכו," – אולי נגביל את זה עד לשלב שמיעת הראיות?

<אורית קורן:>
לא, לא, לא.

<היו"ר דוד רותם:>
לא, לא. בכל שלב שהוא.

<נעמה מנחמי:>
"להורות שדיון בתובענה לפי הסעיף הקטן האמור, שהוא בעל חשיבות, דחיפות או רגישות מיוחדת, יתקיים בבית-הדין הארצי." – גם חשיבות, גם דחיפות או רגישות.

<היו"ר דוד רותם:>
את מבינה שאם הוא הגיש את זה אחרי שלב ההוכחות, משהוא יבקש את זה אז אין דחיפות.

<אורית קורן:>
זה גם שיקול נגד - - - אז זה חייב לבוא בחשבון.

<היו"ר דוד רותם:>
שיגישו את זה מתי שהם רוצים. זה בסדר. 

<נעמה מנחמי:>
יש פה בעיה.

<היו"ר דוד רותם:>
אין לי עם זה שום בעיה. אני חי עם זה מצוין.

<נעמה מנחמי:>
טוב. אתה צריך לחיות עם זה. לא אני.

<היו"ר דוד רותם:>
טוב, יאללה. פה אחד. 
הצבעה 
בעד הצעת החוק – 1

נגד – אין

נמנעים – אין
ההצעה אושרה.
<היו"ר דוד רותם:>
אושר לקריאה שנייה ושלישית פה אחד, וההסתייגות עולה למעלה. תודה רבה.

הישיבה ננעלה בשעה 10:55
